Polis jejaki suspek belasah pembekal sayur

KUCHING: Polis memandang serius kes samun menyebabkan kecederaan kepada mangsa dan kertas siasatan di bawah Seksyen 394 Kanun Keseksaan dibuka untuk menjejaki suspek warganegara Indonesia yang kini dilaporkan melarikan diri.

Ketua Polis Daerah Kuching, ACP Ahsmon Bajah menerusi satu kenyataan hari ini merujuk kepada kejadian yang berlaku kelmarin melibatkan seorang pekerja kedai kopi warganegara Indonesia dan seorang pembekal sayur secara borong, warganegara tempatan yang berusia 61 tahun.

“Kes di bawah Seksyen 394 Kanun Keseksaan iaitu melakukan samun sehingga menyebabkan kecederaan memperuntukkan hukuman penjara sehingga 20 tahun dan denda atau sebat, jika sabit kesalahan.

“Suspek melarikan diri dan usaha menjejakinya kini dipergiatkan begi menyegerakan siasatan,” ujarnya.

Kejadian berlaku sekitar 1.13 petang, malam tadi di sebuah kedai kopi berhadapan pasar Petanak menyebabkan pembekal sayur, warga emas berusia 61 tahun itu kini mengalami cedera parah di bahagian muka, dipercayai mengalami kecederaan serius di kepalanya.

Beberapa rakaman kamera litar tertutup (CCTV) menunjukkan suspek menunggu mangsa di luar pintu tandas dan apabila mangsa keluar, suspek bertindak memukulnya.

Tambahnya lagi, mangsa dilaporkan cuba melawan namun atas faktor usia dan suspek juga dipercayai dalam pengaruh dadah, maka mangsa tewas dalam pergelutan itu lalu rebah ke lantai tandas kedai kopi itu.

“Suspek menanggalkan bajunya ketika sedang bergelut dengan mangsa. Suspek kemudiannya mengambil sampul surat daripada poket mangsa.

“Semasa mangsa bergerak, suspek mengambil sekarton air mineral dan menghentakkan ke kepalanya (kepala mangsa).  Suspek sekali lagi menyelar muka mangsa apabila melihat mangsa masih dalam keadaan separuh sedar mengakibatkan mangsa pada akhirnya tidak sedarkan diri,” jelasnya.

Oleh Connie Chieng

See author's posts


SPR jamin tiada pengundi hantu

KOTA KINABALU: Suruhanjaya Pilihan Raya (SPR) memberi jaminan tiada pengundi hantu pada pengundian Pilhan Raya Negeri (PRN) Sabah hari ini.

Pengerusi SPR Datuk Abdul Ghani Salleh berkata, kesemua data pemilih yang didaftarkan pihaknya diperoleh dari Jabatan Pendataran Negara (JPN).

“Maknanya mereka terdiri dari warga Malaysia, jadi tidak timbul ada pengundi halimunan dan sebagainya, data kita adalah data rasmi dengan semua mereka yang kita daftarkan adalah warganegara Malaysia,” katanya.

Beliau berkata demikian kepada pemberita selepas meninjau persiapan di pusat penjumlahan rasmi undi N26 Moyog di Pusat Kebudayaan Penampang, dekat sini semalam.

Katanya, setakat ini persiapan akhir bagi hari pengundian berjalan lancar di seluruh negeri dan meminta pengundi untuk tidak lupa membawa kad pengenalan selain mengikuti jadual masa mengundi yang disarankan.

Abdul Ghani berkata, pihaknya juga menggunakan sebanyak 20 unit helikopter bagi membawa peti undi ke kawasan-kawasan pedalaman di negeri itu.

Jelasnya, antara kawasan terlibat ialah di Sekolah Kebangsaan Saliliran di kawasan Dewan Undangan Negeri (DUN) Nabawan dan Pulau Dinawan yang terletak di DUN Sulabayan.

“Sekiranya cuaca tidak mengizinkan untuk helikopter bergerak, kita akan menggunakan kenderaan pacuan empat roda atau bot bagi memastikan semua peralatan pilihan raya sampai ke lokasi,” katanya.

Berhubung keputusan penuh pilihan raya, Abdul Ghani berkata ia bergantung kepada Pegawai Pengurus (RO) di kawasan masing-masing.

“Kalau boleh 10.00 malam sudah ada keputusan penuh tapi bergantung kepada kesemua RO…kalau awal kita dapat maklumat, keputusan dapat kita maklumkan dengan awal,” katanya.

Seramai 1,088,711 orang daripada 1,103,646 orang pengundi biasa layak mengundi esok manakala seramai 14,935 orang telah mengundi secara pos. – Bernama

See author's posts


165 warga sekolah manfaat ceramah anjuran bomba

SARIKEI: Jabatan Bomba dan Penyelamat Malaysia (JBPM) telah menganjurkan  ceramah keselamatan kebakaran, demonstrasi penggunaan alat pemadam api dan pengungsian bangunan khusus untuk semua warga di Sekolah Jenis Kebangsaan ( C ) Su Kwong di sini, pagi tadi.

Ceramah bertujuan memberi pendedahan kepada warga sekolah terutama para pelajar berkenaan tatacara keselamatan kebakaran yang perlu dititikberatkan sekira berlakunya kebakaran di sekolah.

Ketua Balai Bomba dan Penyelamat (BBP) Sarikei, PPgB Mahmudin Narudin berkata, ceramah disertai seramai 165 peserta.

“Daripada jumlah penyertaan, 146 daripadanya pelajar, 16 guru dan tiga kakitangan pejabat sekolah tersebut,” katanya kepada pemberita, sebentar tadi.

“Latihan kebakaran bersama warga sekolah bermula 8.44 pagi.

“Seramai sembilan anggota bomba turut terlibat menjayakan latihan ini,” ujarnya.

“Pihak bomba sentiasa bekerjasama dengan pelbagai pihak untuk menyebarluaskan kesedaran berkenaan keselamatan kebakaran.

Latihan tersebut dikendalikan dengan lancar dan sambutan daripada warga sekolah juga sangat memberangsangkan.

Oleh EARL ANEK

See author's posts


PCDS 2030 PULIHKAN EKONOMI

LUNDU: Lundu dan Sematan berpotensi besar membantu memulihkan ekonomi Sarawak berdasarkan dua sektor utama dalam Strategi Pembangunan 2030 Pasca Covid-19 (PCDS 2030) terdapat di sini.

Ketua Menteri, Datuk Patinggi Tan Sri Abang Johari Tun Openg berkata, dua sektor tersebut ialah sektor perlancongan serta pembangunan bakat dan inovasi dalam kalangan komuniti.

“Dalam PCDS 2030, dua sektor utama tersebut dapat membantu kita memulihkan sektor ekonomi Sarawak. Jadi kedua-dua sektor itu dikenal pasti dan akan menjadi platform pembangunan di kawasan Lundu dan Sematan secara keseluruhannya,” katanya.

Beliau berkata demikian pada Majlis Penyerahan Surat Hak Milik Tanah Seksyen 18 Kanun Tanah Negeri (KTN) sekali gus merasmikan pembukaan Kampus Pusat Kecemerlangan Teknikal Sarawak (CENTEXS) Lundu serta Penyampaian Kunci Rumah Spektra Permata Lundu dan Sematan di sini, semalam.

Mengulas lanjut, dari sudut pelancongan kata Abang Johari, kerajaan akan menerapkan kaedah promosi menggunakan cara baharu iaitu ‘augmented reality’ melalui platform secara maya dan media sosial untuk memperkenalkan Sarawak kepada dunia luar.

Sementara itu katanya, bakat-bakat yang ada dalam kalangan penduduk terutama golongan belia pula akan terus dilatih dan diasah demi kepentingan dalam jangka masa panjang.

Disebabkan itu jelas beliau, CENTEXS Lundu ditubuhkan bagi mencapai tujuan itu selain ia memainkan peranan besar merealisasikan impian bekas Ketua Menteri, Allahyarham Tan Sei Sri Adenan Satem untuk mengembangkan bakat celik teknologi di Sarawak.

Menurut Abang Johari, dalam dunia teknologi digitak yang dipacu data hari ini, maklumat atau data besar adalah segala-galanya serta amat penting dalam pendidikan generasi muda dari segi teknologi.

“Kita telah merealisasikan impian Tok Nan (Adenan) meksipun beliau tidak lagi bersama kita. Saya akan terus melengkapkan anak muda Sarawak dengan pengetahuan asas digital, termasuk kawasan yang berasaskan pelancongan kerana pelancongan merupakan salah satu tarikan Sarawak,” ujarnya.

Turut hadir, Pengerusi CENTEXS, Tan Sri Datuk Amar Mohamad Morshidi Abdul Ghani, penyandang kerusi DUN Tanjong Datu, Datuk Amar Jamilah Anu serta ahli kenamaan lain.

Oleh SYAMIMI HUSNA

See author's posts


Sidang DUN: Isu libatkan Hospital Mukah perlukan perhatian segera

KUCHING: Pelbagai isu melibatkan fasiliti dan perkhidmatan di Hospital Mukah perlu diberikan perhatian pada kadar segera oleh Kerajaan Sarawak, gesa Ahli Dewan Undangan Negeri (ADUN) Tellian Royston Valentine.

Jelasnya, Hospital Mukah tidak terlepas daripada masalah terpencil yang semua sedia maklum seperti penempatan doktor pakar dan kemudahan perubatan.“Masalah terpencil yang saya maksudkan adalah dari sudut penjawatan dan kemudahan asas hospital seperti perabot yang usang dan tidak mencukupi.“Daripada aspek penjawatan, 11 pegawai perubatan yang sepatutnya ditempatkan di Hospital Mukah, kini hanya ada enam sahaja lagi atas sebab yang berpindah tidak digantikan malahan ada yang dipindahkan, tidak kurang juga yang keluar bagi melanjutkan pelajaran.“Dicadangkan juga agar ada penambahan jururawat memandangkan jumlah sedia ada tidak mencukupi untuk menampung pertambahan jumlah pesakit yang dimasukan ke wad sehingga ada jururawat yang terpaksa bekerja syif berganda apabila ada dalam kalangan rakan mereka cuti bersalin,” katanya.Beliau berkata demikian pada Persidangan Hari Keempat Dewan Undangan Negeri (DUN) Sarawak ke-19 penggal kedua di sini, hari ini.Menjelas lanjut, Royston berkata perabot di wad dan bilik pemeriksaan serta kelengkapan sedia ada ketika ini kebanyakkannya sudah uzur dan tidak berfungsi dengan baik sekali gus menjejaskan perkhidmatan yang diberikan.“Selain itu, pihak Hospital Mukah juga memerlukan dua unit mesin ultrasound untuk kegunaan di unit kecemasan dan jabatan pesakit luar yang dianggarkan berharga RM150,000 ke RM200,000 seunit.“Mesin ultrasound sedia ada pun sudah sakit, dianggarkan sudah digunakan hampir 30 tahun, setiap kali ingin menggunakan mesin ini, perlu ketuk-ketuk tepuk-tepuk mesra dulu baharu dapat ‘on’.“Keadaan ini sangat kritikal, kita tidak boleh mengambil ringan hal-hal berkaitan perkhidmatan kesihatan ini.“Tindakan sewajarnya perlu di ambil. Kalau perlu Kerajaan Negeri untuk bantu dulu, kita bantu. Kalau nak tunggu Kerajaan Persekutuan ambil tindakan sudah pasti memakan masa,” ujarnya.Royston turut menyatakan apakah pihak kerajaan mempunyai perancangan untuk membina poliklinik di Mukah untuk lebih fokus kepada perkhidmatan kepada pesakit luar agar hospital sedia ada dapat dijadikan sebagai hospital yang dilengkapi doktor pakar dengan kelengkapan kemudahan kesihatan yang dinaiktaraf.Jelasnya lagi, Pasar Mukah memiliki sebuah klinik komuniti yang dahulunya  Klinik 1 Malaysia dan mungkin selepas ini akan dinamakan Klinik Madani.“Tak kisahlah apa nama klinik berkenaan, apa yang penting adalah perkhidmatannya menepati keperluan rakyat di kawasan ini. “Masalah yang berlaku di klinik komuniti adalah waktu operasinya yang tidak bertepatan dengan keperluan penduduk.“Klinik ini mula beroperasi 11.00 pagi hingga 8.00 malam. Penduduk yang datang dari rumah panjang dan perkampungan yang agak jauh dari pasar Mukah biasanya akan datang awal pagi untuk membuat pemeriksaan ringan.Mereka perlu bergegas balik sebelum tengah hari. Maka dengan itu, waktu operasi klinik berkenaan amatlah perlu diselaraskan semula bersesuaian dengan keperluan penduduk di kawasan ini.”Beliau mencadangkan waktu operasi yang sesuai bermula 9.00 pagi hingga 6.00 petang.Justeru, beliau mengajak Timbalan Menteri Kesihatan Malaysia merangkap Ahli Parlimen Sibuti untuk membuat lawatan kerja ke hospital dan klinik kesihatan di Mukah bagi membantu menyelesaikan masalah ini di peringkat Kerajaan Persekutuan.

Oleh Azreen Keria

See author's posts


Bantu rakyat terkesan PKP

KUCHING: PEMERKASA Plus diharap dapat membantu seluruh rakyat Malaysia yang terkesan akibat Perintah Kawalan Pergerakan (PKP).

Pengerusi SHEDA Cawangan Kuching, Dato Sim Kiang Chiok berkata, bantuan ekonomi yang diumumkan oleh Kerajaan Persekutuan akan melengkapkan Bantuan Khas Sarawakku Sayang (BKSS 6.0) seperti yang diumumkan oleh Ketua Menteri Datuk Patinggi Abang Johari Tun Openg pada 27 Mei lalu yang akan membantu B40, gaji harian, peniaga kecil dan penjaja termasuk teksi dan pemandu yang terjejas oleh penguncian dengan penerusan utiliti dan kadar penilaian diskaun.

“PEMERKASA Plus diharapkan akan mengisi gambaran besar bantuan seluruh negara melalui Bantuan Prihatin Rakyat (BPR) dengan meningkatkan pembayaran tunai untuk B40, M40 termasuk bujang dengan tambahan masing-masing RM500, RM300 dan RM100, katanya.

MORATORIUM PINJAMAN BANK

Beliau juga amat mengalu-alukan moratorium pinjaman bank selama tiga bulan secara automatik untuk B40, Mikro dan Perusahaan Kecil dan Sederhana (PKS) yang mana kebanyakan perniagaan dan industri, PKS memerlukan bantuan ini dengan segera dan kebanyakan mereka akan berterima kasih.

“Namun, saya memohon tempoh moratorium yang panjang untuk membawa kelegaan yang lebih lama dalam persekitaran perniagaan yang berbahaya dan perlahan ini yang mana ketidakpastian lonjakan jangkitan virus tidak dapat diramalkan dengan varian baharu virus yang lebih berjangkit dan berbahaya.

“Ini juga harus merangkumi M40 dan sesiapa sahaja yang memerlukannya dengan syarat yang sedikit untuk memberikan moratorium pembayaran pinjaman bank automatik ini,” ujarnya.

SUBSIDI UPAH

Subsidi upah di bawah PEMERKASA Plus telah dilanjutkan selama satu bulan lagi akan memberi sedikit kelegaan kepada perniagaan Sarawak.

“Hal ini kerana kita telah kehilangan subsidi selama tiga bulan di bawah program awal.

“Harapan saya ialah Kerajaan Persekutuan akan membantu perniagaan Sarawak yang terjejas dengan subsidi gaji tiga bulan awal. Sebilangan besar perniagaan dengan subsidi gaji akan dapat mengekalkan pekerja mereka dengan sedikit pemberhentian pekerja dan membantu mengurangkan pengangguran di Sarawak,” jelasnya.

KEMPEN PEMILIKAN PERUMAHAN (HOC) DAN PENGECUALIAN CUKAI JUALAN

Kata Sim lagi, Kempen Pemilikan Perumahan (HOC) dan Pengecualian Cukai Jualan untuk kereta dilanjutkan sehingga 31 Disember 2021 adalah langkah baik untuk membantu perniagaan dan ekonomi kita.

PENANGGUHAN DENDA

“Perdana Menteri, Tan Sri Muhyiddin Yasin juga mengumumkan bahawa Lembaga Hasil Dalam Negeri akan mempertimbangkan untuk pengenaan denda dan menangguhkan pembayaran denda hingga tahun 2022 serta memberikan penjadualan ulang pembayaran cukai tertunggak untuk pembayar cukai dan perniagaan yang terjejas adalah langkah yang sangat dialu-alukan oleh semua perniagaan di mana aliran tunai terjejas dalam persekitaran perniagaan yang perlahan ini,” ujarnya.

PEMBERIAN VAKSIN

Tambah Sim, dalam pengumuman Tan Sri Muhyiddin, beliau juga telah berkomitmen untuk mempercepatkan pemberian vaksin dengan mendapatkan lebih banyak pusat vaksinasi untuk menjangkakan kedatangan vaksin yang lebih tinggi mulai bulan ini.

” Ini amat baik kerana lebih banyak daripada kita akan dilindungi dari musuh yang tidak kelihatan ini dan kita dapat kembali ke cara hidup lama kita ketika kita diberi vaksin sehingga kita mendapat kekebalan kawanan,” jelasnya.

Tambahnya, PKP ini akan menjadi yang terakhir sekiranya rakyat akur dengan Prosedur Operasi Standard (SOP) yang telah ditetapkan.

“Keseimbangan hidup dan penghidupan sangat penting agar kita semua keluar dari wabak ini hidup dan sihat. Kita memerlukan Pelan Vaksinasi yang jelas untuk melengkapkan Pelan Keluar Ekonomi agar negara kita dapat bergerak dengan jelas di jalan pemulihan dan pertumbuhan yang dapat membawa kita maju setelah wabak itu.

“Penyelesaian terbaik untuk mengalahkan musuh yang tidak dapat dilihat ini adalah melalui vaksinasi dan kita mesti diberi vaksin sehingga kita mempunyai kekebalan sehingga kita dapat menuntut kembali cara hidup kita yang lama,” tambahnya lagi.

See author's posts


Elak rasa takut derma darah ketika Covid-19

KUCHING: Agensi Kumpulan Perkhidmatan Pengurusan Perancangan Kewangan (HERO) menganjurkan program derma darah bersama Hospital Umum Sarawak (HUS) di pusat beli-belah Cityone.

Ahli Dewan Undangan Negeri (ADUN) Batu Kitang, Lo Khere Chiang berkata walaupun Kuching sedang menghadapi gelombang Covid-19 dan bertukar status menjadi zon merah, ini tidak menghalang orang ramai untuk turut serta menjalankan akiviti menderma darah.

“Jumlah penderma sangat memberangsangkan dan kita amat berterima kasih kepada semua penderma.

“Untuk memberi darah, anda tidak memerlukan kekuatan tambahan dan makanan tambahan dan anda akan menyelamatkan nyawa,” jelasnya.

Beliau yang sudah menjadi penderma selama 25 tahun menjelaskan ia merupakan perkara yang mulia dan bermanfaat kerana akan melahirkan rasa syukur seseorang atas banyak perkara dalam hidup.

“Anda mempunyai sumber daya yang paling berharga, kemampuan menyelamatkan nyawa dengan menderma darah.

“Kita ingin mendorong lebih banyak anak muda dan organisasi belia untuk mengadakan acara seperti ini serta berharap agar syarikat korporat yang melakukan tanggungjawab sosial korporat untuk terus menganjurkan acara memberi manfaat kepada masyarakat.

“Kita harus menderma darah ketika kita mampu, ini memberi seseorang peluang lain dalam hidup dan seseorang itu mungkin saudara terdekat, rakan, orang tersayang atau anda dan saya sendiri,” katanya.

Tambah beliau, penyelidikan menunjukkan bahawa Covid-19 tidak merebak melalui pendermaan darah dan pemindahan darah. Oleh yang demikian, jangan takut menderma darah terutamanya di bawah prosedur operasi standard (SOP) yang ketat.

Beliau juga turut mengingatkan untuk sentiasa memakai pelitup muka, kerap basuh tangan dan tinggal di rumah jika boleh.

Oleh Asyraf Halim

See author's posts


Tuai Rumah, Ketua Kampung perlu bersatu

SIMANGGANG: Tuai Rumah dan Ketua Kampung perlu bersatu di belakang Kerajaan Sarawak bagi mengekang dakyah pembangkang yang gemar memutar belit pelbagai isu di kawasan ini.

Menteri Muda Kesejahteraan Komuniti, Datuk Francis Harden Hollis berkata tindakan berkenaan adalah penting sejajar dengan fungsi serta peranan pelantikan mereka sebagai Ketua Kaum oleh Kerajaan Sarawak.

“Tuai Rumah dan Ketua Kampung selaku pemimpin di peringkat akar umbi haruslah sedar dan bertindak bijak mengenai asal usul pelantikan jawatan mereka seperti yang diharapkan oleh pihak pemerintah selama ini.

“Atas sebab itu jika timbulnya isu yang diputar belit oleh pihak pembangkang maka barisan Ketua Kaum ini haruslah bertindak menerangkan perkara sebenar di sebalik isu tersebut demi meredakan kekeliruan dalam kalangan penduduk di kawasan mereka,” kata beliau.

Harden ketika mengadakan pertemuan ringkas dengan Ketua Kaum di Pejabat Parti Bersatu Rakyat Sarawak (SUPP) Simanggang di sini juga menasihat golongan tersebut untuk lebih kerap mengadakan aktiviti turun padang di kawasan mereka.

Beliau yang juga Ahli Dewan Undangan Negeri (ADUN) Simanggang berkata tindakan itu adalah perlu bagi membantu wakil rakyat melaksana tugas mereka dengan lebih berkesan dari masa ke semasa.

“Ketua Kaum perlu segera melaporkan kepada saya jika berlaku masalah pembangunan dan kebajikan yang berlaku di penempatan penduduk dalam DUN Simanggang agar tindakan segera boleh diambil kelak.

“Lagi pun ia juga penting demi mengelak pihak pembangkang mengambil kesempatan terhadap sesuatu isu itu untuk diguna bagi tujuan kepentingan politik mereka lebih-lebih lagi menjelang Pilihan Raya Negeri (PRN) Ke-12 akan datang,” kata Harden.

See author's posts


37,000 individu di Sri Aman terima vaksin fasa kedua

SIMANGGANG: Seramai 37,000 individu di Bahagian Sri Aman dijangka menerima suntikan vaksin untuk fasa kedua pelaksanaan Program Imunisasi Covid-19 Kebangsaan di sini.

Pegawai Kesihatan Bahagian Sri Aman, Dr. Euphrasia Bari berkata, fasa kedua ini telah bermula minggu lepas dengan 588 individu dipilih sebagai kumpulan pertama untuk menerima suntikan vaksin tersebut sehingga semalam.

“Kumpulan pertama berkenaan telah pun menerima suntikan vaksin menerusi program yang dijalankan selama lima hari bermula minggu lepas (hingga 27 April) bertempat di dua fasiliti terpilih dalam bandar ini.

“Dua fasaliti berkenaan adalah di Dewan Suarah dengan bilangan penerima seramai 264 orang, manakala baki 324 orang lagi menerima suntikan bahan itu di hospital di sini,” kata beliau.

Euphrasia ketika ditemui pada Program Imunisasi Covid-19 Kebangsaan di Dewan Suarah Sri Aman turut memberitahu kumpulan pertama yang menerima suntikan berkenaan adalah terdiri daripada individu yang tinggal di kawasan bandar ini.

Sementara itu, pihak kakitangan Kementerian Kesihatan Malaysia (KKM)  akan turun padang ke kawasan luar bandar dan pedalaman di sini untuk memberi suntikan vaksin kepada penerima.

“Bagaimanapun saya berharap agar para penerima suntikan vaksin dapat memenuhi temu janji yang telah ditetap selepas diberitahu sama ada melalui aplikasi MySejahtera atau dimaklumkan secara manual oleh pihak kesihatan.

“Jika ada individu-individu yang tidak dapat memenuhi temu janji atas sebab yang tidak dapat dielakkan maka mereka haruslah memaklumkan kepada pihak kesihatan atau Pejabat Daerah terdekat untuk tindakan lanjut,” kata Euphrasia.

Beliau turut menambah sejumlah 156 lokaliti luar bandar dan pedalaman Bahagian Sri Aman telah di kenal pasti untuk pemberian suntikan vaksin Covid-19 kepada penerima bersempena program tersebut.

Hadir sama pada Program Imunisasi Covid-19 Kebangsaan di dewan suarah berkenaan adalah Timbalan Residen Bahagian Sri Aman, Elvis Didit.

Oleh VALENTINE NGUMBANG

See author's posts


Industri ukiran kayu berpotensi dimajukan

KUALA LUMPUR: Pada 13 Mei 2020, Menteri Perusahaan Perladangan dan Komoditi (KPPK), Dato’ Dr. Mohd Khairuddin Aman Razali, telah memaklumkan kepada Jemaah Menteri mengenai industri ukiran kayu dan potensinya untuk dibangunkan di bawah industri kayu-kayan negara.

Ukiran kayu mempunyai nilai estetika yang tinggi dan mempunyai potensi untuk dikembangkan. Industri ini mampu untuk mencapai nilai pasaran tempatan yang dianggarkan di antara RM150 juta hingga RM200 juta setahun.

Selain daripada produk ukiran yang mempunyai nilai tinggi, komponen ukiran juga boleh dimanfaatkan sebagai produk nilai tambah kepada produk lain terutamanya dalam pembuatan perabot, kapal mahupun produk panel.

Kombinasi perabot yang ditambah nilai dengan seni ukiran mampu memberi pulangan harga yang lebih baik kerana mempunyai identiti tersendiri, unik dan mempunyai potensi untuk dimajukan.

Pada masa ini, terdapat seramai 500 orang usahawan ukiran kayu di seluruh Malaysia. Pengukir masih aktif beroperasi di beberapa buah negeri seperti Kedah, Kelantan, Terengganu dan Pahang.

Daerah Besut di Terengganu merupakan kawasan termasyhur bagi 2 industri ukiran kayu negara. Ramai pengukir tersohor negara dalam industri ukiran kayu dilahirkan di daerah Besut, Terengganu.

Dalam hal ini, Kementerian sedang menyediakan Pelan Strategi Pembangunan Industri Ukiran Kayu Negara bagi tempoh 2021hingga 2030.

Pelan ini merangkumi pelbagai aspek seperti latihan dan kemahiran modal insan, promosi seni ukiran, keusahawanan dan penggunaan mesin serta peralatan. Pelan tersebut dirangka bagi memartabatkan industri ini yang bakal menjadi kebanggaan Malaysia pada masa hadapan.

Kementerian melalui Lembaga Perindustrian Kayu Malaysia (MTIB) dengan kerjasama Pengukir iaitu sebuah persatuan yang dianggotai oleh para pengukir tempatan akan mempromosikan seni ukiran kayu Malaysia di peringkat negeri dan nasional.

Selain itu, Kementerian juga berhasrat menjadikan Besut sebagai Hub Ukiran Kayu Negara di mana pelbagai program berkaitan pembangunan seni ukiran akan dilaksanakan.

Sehubungan itu, bagi meneruskan kelangsungan seni ukiran kayu sebagai warisan bangsa dan negara berkekalan, pembangunan industri ini adalah perlu supaya hasil seni ukiran oleh pengukir dapat diteruskan dan menjadi penyumbang kepada ekonomi negara. – Bernama

See author's posts


Bantah sekatan, anggap Covid-19 satu penipuan

Zagreb: Beribu penunjuk perasaan berkumpul di dataran Zagreb, Croatia, semalam bagi membantah tindakan pihak berkuasa berhubung pandemik Covid-19 dan menyifatkannya sebagai membahayakan hak asasi manusia dan kebebasan.

Mereka mengangkat beberapa sepanduk tertera ‘Covid adalah penipuan, tanggalkan pelitup muka dan tutup TV’ sebagai tanda protes.

Ia diadakan sempena Festival Kebebasan dan bertujuan memberi amaran terhadap sekatan yang berkaitan dengan koronavirus yang didakwa penganjur sebagai mencabuli hak kebebasan tanpa dasar perubatan atau perundangan yang sah.

“Kami bertegas dalam menjaga hak asasi manusia, kebebasan, pengetahuan, solidariti dan saling menghormati.

“Ia mengenai sekatan sosial, pemaksaan jarak fizikal dan pengurangan hubungan fizikal,” kata kumpulan yang menganjurkan acara itu dalam satu kenyataan.

Sementara itu Menteri Kesihatan Vili Beros dalam reaksinya berhubung perkara itu berkata, dia tidak menyokong “pendekatan tidak saintifik terhadap Covid-19.”

“Semua sekatan sementara ini mempunyai satu tujuan, untuk melindungi kesihatan dan kehidupan warga Croatia. Kami berjaya dalam hal itu, ” katanya.

Negara dengan 4.2 juta penduduk itu mencatat kurang dari 100 kes dalam ketika awal pandemik dan tidak ada jangkitan baru pada pertengahan Mei.

Namun, sejak membuka sempadannya kepada pelancong musim panas, berlaku peningkatan kes baharu yang mencecah lebih dari 200 setiap hari pada akhir Ogos dengan 369 kes Khamis lalu.

Sejak pertengahan bulan Julai, Croatia mewajibkan pemakaian pelitup muka untuk pengangkutan awam serta semua perkhidmatan yang membabitkan ramai pelanggan.

Ketika ini negara itu mencatatkan hampir 12,000 jangkitan dengan 197 kematian disebabkan masalah pernafasan.-AFP

See author's posts


Pertimbang terap norma JBPM dalam Rancangan Nasional

KUCHING: Kerajaan persekutuan digesa untuk mempertimbangkan semula Rancangan Nasional dalam menerapkan norma-norma Jabatan Bomba dan Penyelamat (JBPM) di Sarawak atas faktor demografi kata Datuk Seri Dr. Sim Kui Hian.

Menteri Kerajaan Tempatan dan Perumahan itu menyatakan landskap Sarawak yang memiliki banyak empangan hidroelektrik dan rumah panjang di kawasan terpencil serta mempunyai industri petrokimia yang besar perlu diambil kira semasa kerajaan Persekutuan menetapkan norma terbabit.

“Itulah sebabnya ketika datang ke Sarawak, kerajaan persekutuan perlu mempertimbangkan semula rancangan nasional di mana mereka tidak harus menyamai rancangan nasional mereka atas kehendak sendiri,

“Ia perlu diubah kerana demografi dan keadaan kita yang berbeza,” katanya ketika merasmikan penyerahan kenderaan dan peralatan Bomba di markas Bomba di Jalan Setia Raja semalam.

Dr. Sim mengakui landskap negeri ini nyata jelas jauh berbeza jika dibandingkan dengan keadaan di Semenanjung Malaysia.

“Di semenanjung, mereka mempunyai jalan raya dan lebuh raya yang luas yang membolehkan jentera bomba besar sampai ke lokasi kejadian dengan pantas,” ujarnya.

Namun bagi Sarawak, kata Dr. Sim keadaan jalan masih sempit dan kadangkala jentera bomba tidak dapat lalu untuk sampai ke tempat kejadian atau lokasi kebakaran.

Selain itu, Dr. Sim mendedahkan Sarawak memerlukan sebanyak 24 lagi balai Bomba dan Penyelamat untuk memastikan liputan kebakaran yang baik di negeri ini.

“Perkara ini diserahkan kepada kerajaan persekutuan,” jelasnya dan memberi jaminan akan dipertimbangkan dengan setakat ini Sarawak memiliki 34 balai Bomba dan Penyelamat di seluruh negeri.

Sementara 4 buah lagi dijangka siap iaitu di Bintangor, Sungai Asap, Sibujaya dan Sungai Plan, Bintulu.

Oleh Diyana Samsuddin

See author's posts


Aktiviti ekonomi AS perlahan

WASHINGTON: Aktiviti ekonomi di Amerika Syarikat (AS) dilihat perlahan dalam beberapa minggu belakangan ini ketika dunia dilanda peningkatan Covid-19.Dalam masa sama, proses pembukaan semula ekonomi di AS mungkin akan mengambil masa lebih panjang daripada apa yang dijangka.Menurut Presiden The Fed Cleveland, Loretta Mester menurut laporan AFP, ketika ini ada negeri yang terpaksa menangguhkan proses pembukaan semula perniagaan berikutan pelaksanaan semua perintah sekatan.“Ini susulan peningkatan semula kes Covid-19 di beberapa negeri dan kawasan berkenaan. Situasi ini telah mengakibatkan pengguna terpaksa mengurangkan perbelanjaan mereka,” katanya.

Menurut Mester, berdasarkan data terkini, perbelanjaan pengguna untuk perkhidmatan termasuk pelancongan dan makan di luar kekal di bawah paras sebelum Covid-19.Mester juga menjangkakan kadar pengangguran akan kekal di atas sembilan peratus pada akhir 2020 dan ekonomi AS akan menguncup enam peratus tahun ini.

Ketika ini AS mencatatkan 4.8 juta kes Covid-19 dengan lebih 157,000 kematian.Pada 4 ogos, sejumlah 51,000 kes baru Covid-19 dicatatkan di AS dengan trend kes baharu menurun daripada tertinggi 75,000 kes pada 17 Julai.-AFP

See author's posts


Hasil luahan, minta bantuan dalam laman sosial, Benong RM50 1kg laris dijual

SARIKEI: Seorang nelayan yang dikenali sebagai Jimy Sapong tidak menyangka
luahan kerisauannya dan meminta bantuan dalam laman sosial, Facebooknya
berhasil membantunya menjual semua ikan-ikan Benong yang dipukatnya pada Jumaat
lalu.

Petang kelmarin, Jimy Sapong meluahkan kerisauannya berkenaan ikan-ikan
Benong yang diperolehinya pada hari Jumaat lalu belum habis dijual memandangkan
tiada tempat untuk menjual ikan sewaktu Perintah Kawalan Pergerakan sedang
dilaksanakan.

“Datang dari laut hari Jumaat, nak berjual dekat mana?? Pasar minggu
tak dapat berjual, restoran pun tak mahu terima ikan..minta perhatian
dulu…pendapatan kami sekeluarga cuma ini..mana nak dapat duit untuk berbeli
barang sepanjang kita dikuarantin ini..tolong bantu,” luahnya di hantaran
Facebooknya sekitar jam 5.27 petang kelmarin.

Luahan dari Jimy telah mendapat perkongsian sebanyak 373 perkongsian
(setakat berita ditulis) daripada netizen.

Keprihatinan dari netizen berkongsi luahan tersebut telah membantu Jimy dan
akhirnya semua ikan-ikan Benong habis dijual dihalaman rumahnya bertempat di
Jalan Syariff Mashor malam kelmarin.

Dihantaran Facebooknya yang lain, Jimy mengucapkan terima kasih kepada
netizen yang membantunya mencari pembeli-pembeli ikan-ikan Benong tersebut.

Difahamkan, harga pasaran untuk ikan Benong adalah RM50 sekilogram (kg).

See author's posts


Golongan muda balik kampung

BINTULU: Menteri Utiliti, Dato’ Sri Dr Stephen Rundi Utom digesa golongan muda untuk kembali ke kampung halaman dan seterusnya berkongsi cara serta idea baharu bagi membantu pembangunan yang lebih hebat di kawasan pedalaman.

Beliau berkata demikian pada Majlis Penangguhan Program Jangkauan Komuniti Pertanian (AgriCOP) Siri ke-7 anjuran Jabatan Pertanian Bahagian Bintulu di Balai Raya Kampung Pandan, Sebauh di sini, baru-baru ini.

“Objektif program AgriCOP ini adalah bertujuan untuk memberikan pendedahan secara langsung mengenai pengembangan pertanian dan teknologi pertanian ini kepada golongan sasar melalui syarahan, pameran atau taklimat,” katanya.

Dalam pada itu, Rundi berharap agar program seumpama dapat meningkatkan pengetahuan, kesedaran dan kemahiran golongan sasar (petani dan penternak) dalam sektor industri pertanian.

Tambahnya, ia sekali gus akan membantu untuk meningkatkan pengeluaran dan peningkatan hasil kualiti pertanian.

“Kita mesti ubah sistem dan cara kita mencari mata pencarian. Jangan kais pagi makan pagi, kais petang makan petang.

“Kita harus melonjak ke hadapan kerana kita mahu kampung-kampung mendapat pembangunan yang setimpal,” ujar beliau.

Difahamkan, seramai 130 orang peserta dari tiga buah kampung iaitu Rumah Julin Mano, Ketua Kaum Jaya Ishak dan Rumah Sulu Anak Jimbai mengikuti program tersebut.

Pada majlis itu juga, Rundi telah mengumumkan sumbangan sebanyak RM50,000 kepada Jawatankuasa Kemajuan dan Keselamatan Kampung (JKKK) Kampung Pandan.

Oleh CAROLYNE UTIH

See author's posts


Vietnam ambil langkah ke belakang

TINDAKAN Vietnam tidak menyenaraikan sukan elektronik (e-sukan) dalam Sukan SEA ke-31 di Hanoi tahun depan, dianggap sebagai langkah ke belakang.

Ia berikutan edisi 2019 di Filipina menjadi temasya pertama di dunia untuk menganjurkan e-sukan sebagai acara berpingat, setahun selepas ia dianjurkan sebagai sukan demontrasi di Sukan Asia Jakarta-Palembang 2018.

Pemenang pingat emas e-sukan pertama Malaysia, Dr Yew Weng Kean, yang memasang impian untuk mempertahankan pingat itu, berkata Asia Tenggara telah menjadi contoh kepada dunia dalam arena e-sukan dengan menjadikan acara sukan itu sebagai salah satu acara dalam temasya sukan.

“Saya rasa Jawatankuasa Penganjuran Sukan SEA Vietnam membuat kesilapan besar dengan tidak menyenaraikan e-sukan. Kita tidak perlulah melangkah ke belakang, kita perlu meneruskan trend yang telah kita buat. Lebih-lebih lagi apabila jumlah penonton (termasuk televisyen dan penstriman langsung) mencecah lebih 20 juta di Manila.

“Asia Tenggara adalah contoh kejayaan kepada dunia, di mana e-sukan sedang dipertimbangkan untuk dipertandingkan pada Sukan Asia 2022 di China dan Olimpik 2026 di Paris,” katanya ketika ditemui Bernama, semalam.

Yew, penolong professor kejuruteraan elektrikal di Universiti Heriot-Watt Malaysia, berjaya menempah nama dalam Malaysia Book of Records (MBOR) sebagai pemenang pingat emas pertama Malaysia dalam acara e-sukan Sukan SEA selepas meraih emas dalam acara permainan Hearthstone.

Dikenali dengan nama wkyew90 dalam kalangan pengemar e-sukan, Yew berkata Vietnam mempunyai pilihan untuk menyenaraikan permainan video yang popular dan mempunyai kelebihan kepada tuan rumah, walaupun Heartstone tidak disenaraikan.

“Saya berharap e-sukan akan dipertandingkan di Vietnam tahun depan untuk meneruskan legasi sukan ini,” katanya.

Vietnam dijangka mengumumkan keputusan mengenai rayuan 10 negara bertanding di Sukan SEA untuk menambahkan acara yang dipertandingkan, selepas penganjur hanya menyenaraikan 36 jenis sukan sebelum ini.

E-sukan, hoki dalam dewan, bola jaring, pelayaran, tenpin boling, skuasy, boling padang, kriket, ragbi 7s, papan selaju, floorball, triathlon, taekwondo ITF, lumba bot tradisional, jujitsu, arnis, dan teqball adalah antara 22 jenis sukan yang membuat rayuan. – Bernama

See author's posts


Cemar – Sebuah Tazkirah Gastronomi Melayu

Oleh Lokman Hakim

EDGAR ALLAN POE pernah menyatakan bahawa kelebihan sebuah cerpen ialah kependekannya sekali gus membolehkan ia dibaca sekali harung dalam waktu singkat. Dalam erti kata lain, pengarang cerpen boleh menentukan impak yang dikehendakinya ke atas pembaca melalui cerpen yang dikarang tersebut.

Membaca cerpen “Cemar” tulisan Asyraff Jamin menemukan suatu gagasan falsafah gastronomi yang bertunjangkan propaganda kehebatan Melayu. Kelihatannya pengarang pintar menggunakan resmi Melayu menyampaikan teguran dengan cara lembut dan tidak biadab sama sekali.

Pertama sekali, jelas cerpen ini ditulis tanpa menitikberatkan kehalusan pengucapan yang lazimnya hanya boleh terbentuk setelah melalui pengalaman penulisan yang panjang. Pengarang melihat keperluan untuk memperkenalkan watak-watak secara autobiografikal dalam satu lajur kronologi bak resume yang mengungkapkan persahabatan yang terbentuk sejak dari sekolah berlanjutan ke universiti.

Dari sudut penyampaian yang berkesan, kaedah pengarang yang tersusun secara kronologikal menceritakan watak-wataknya amat tepat menyampaikan maksudnya. Namun, harus diingatkan bahawa cerpen ialah naratif kreatif. Maka saya ingin memetik salah satu perenggan dalam cerpen tersebut dan cerakinkan ia semula dalam bentuk yang lebih segar dibaca:

“Fazira orangnya sangatlah kreatif dan gemar berinovasi. Mungkin kerana itulah perniagaan yang dijalankannya itu mendapat sambutan yang begitu menggalakkan. Sikap berani mencubanya yang disulami dengan kreativitinya telah mendatangkan hasil yang tidak disangka-sangka. Berbekalkan prinsip inovatifnya itu, Fazira telah berjaya mencipta beberapa resipi biskut, kuih dan kek raya baharu yang tentunya lebih sedap daripada biasa. Suhani pula orangnya tidaklah begitu kreatif dan tidak begitu berani berinovasi. Suhani lebih gemar membuat biskut, kuih dan kek mengikut resipi tradisional. Katanya dia lebih suka menikmati rasa biskut-biskut, kuih-muih dan kek-kek yang asli. Pun begitu, perbezaan ini tidaklah mengganggu perniagaan mereka sebaliknya menjadikan perniagaan mereka menjadi serba lengkap dengan menawarkan pilihan aneka biskut, kuih dan kek yang pelbagai. Baik moden mahupun tradisional.”

Saya membayangkan teks di atas ditulis menggunakan babak khusus yang menerangkan sifat kreatif dan gemar berinovasi Fazira yang berbeza dengan Suhani yang konvensional dan mengutamakan tradisi. Sebagai contoh, kita boleh menciptakan suatu babak yang memperlihatkan Suhani sedang menekuni kerja-kerja pembikinan makanan tradisional apabila Fazira tiba-tiba masuk ke dalam dapur lalu memberikan pendapatnya terhadap alternatif moden untuk makanan tradisional yang Suhani sediakan itu. Konflik boleh dicetuskan melalui pertelagahan kecil demi menggambarkan perbezaan pendapat.

“Tengahari baru menginjak Zohor. Suhani sudah tekun mengerjakan resepi kuih koci untuk disedekahkan ke masjid untuk moreh malam nanti. Tiba-tiba dia disergah. Melatah juga Suhani dibuatnya.

“Tengah buat apa tu?” Rupa-rupanya Fazira empunya angkara. Sudahlah sergah tak bagi salam, boleh pula terus bertanya macam orang tak ada adab.

“Kuih koci. Hei, kau ni kalau masuk rumah orang tu bagilah salam. Terjah macam rancangan Melodi, mahu luruh jantung aku, kau tahu tak?”

Tanpa mempedulikan bebelan Suhani, Fazira mengangkat bekas yang berisi inti kuih koci. Ditelitinya bahan-bahan yang sudah digaul rapi itu. Lalu dia bertanya:

“Apa benda kau bubuh dalam kuih koci ini, Suhani?”

“Ah, ada kelapa parut, gula melaka, gula, air, daun pandan dan tepung beras. Kenapa?”

Suhani cukup kenal gelagat sahabat baiknya itu. Senyum-senyum ada makna. Pastilah ada ideanya tersendiri mengenai kuih koci itu.

“Apa kata kita bubuh keju dalam kuih koci ni?”

Mendengar idea Fazira itu, Suhani langsung menjegilkan matanya.

“Aku tepek muka kau dengan doh kuih koci ni nak tak? Nak? Jangan mengarut.”

Jika lihat contoh di atas, saya cuba untuk menghidupkan lagi watak-watak Suhani dan Fazira dengan dialog yang lucu-lucu dengan reaksi yang lebih bersahaja. Perkara yang mahu ditekankan di sini ialah keperluan pengarang untuk mewujudkan karakter multidimensi untuk setiap watak supaya naratifnya tidak kejung dan lesu.

Pergerakan ceritanya agak lancar dan tersusun. Meskipun pembaca boleh dilesukan dengan naratif yang agak mendatar dan kontang emosi, tetapi sifat kronologikal penceritaan memudahkan pemahaman. Elemen kritikan sosial yang tidak lagi menggunakan peranti analogi ataupun metafora kelihatan jelas bahkan ia seolah-olah narator sedang membebel pula:

“Sudahlah jalannya sempit, orang ramai pula sesuka hati meletakkan kereta di tepi-tepi jalan, maka bertambah-tambahlah sesaknya. Pihak berwajib pun entahlah, saban tahun masalah sebegini berlaku, tetap tiada penyelesaiannya.”

Elemen kritikan sosial yang dilontarkan melalui kaedah bebelan secara langsung oleh narator ini boleh diperindah seandainya kesesakan jalan raya akibat lambakan orang memarkir kenderaan tanpa pantauan digambarkan melalui kesusahan watak-watak utama mendepani isu itu. Pembaca akan lebih menghargai pengalaman pembacaan seandainya diterapkan babak-babak seperti Suhani dan Fazira hampir-hampir berlanggar akibat kenderaan yang tidak diparkir sewajarnya, ditambah lagi perasaan cemas yang menyelangi keadaan menggemparkan itu. Saya cuba menggambarkan situasi itu supaya kalian lebih jelas dengan apa yang saya maksudkan itu:

“Eh, eh. Elok-elok bawa motor tu, Fazira! Kereta banyak yang parkir sesuka hati ni.”

Terkial-kial juga Fazira cuba menyusup di antara beberapa kenderaan yang mulai perlahan. Hampir-hampir mereka terjatuh apabila sebuah kereta tiba-tiba membelok masuk untuk parkir di bahu jalan.

Situasi yang dilalui Suhani dan Fazira dalam cerpen ini – bergerak ke bazar Ramadan, balik membeli makanan dalam kuantiti yang banyak lalu berbuka bersama-sama ibu tersayang (Fazira) merupakan suatu babak realisme yang amat sulit dituliskan dek kerana ia bukanlah suatu pengalaman yang asing bagi sejumlah besar warganegara Malaysia. Ketidakcermatan menggarapnya dengan naratif kontang emosi akan cenderung menjemukan pembaca. Kerana itu saya amat menyarankan supaya sebarang komentar bersifat kritikan sosial dalam babak yang terlalu biasa pengalamannya itu diolah secara organik melalui dialog atau perbuatan watak-wataknya bagi menghasilkan kesan emosi dan dramatisme.

Baiklah, setelah saya menunjukkan kelemahan pengarang yang cenderung menyajikan naratif kontang emosi dan tiada dinamik hubungan sesama watak, saya ingin menunjukkan pula kekuatan pengarang yang tampak mahir dengan konsep perkataan ‘cemar’ yang dijadikan judul cerpen ini.

Jika dilihat, perkataan ‘cemar’ muncul di awalan perenggan pertama yang merupakan selingan konflik utama cerpen yang hendak dibangkitkan pada pertengahan cerita. Ibarat fungsi prolog dalam sesebuah novel, peletakan selingan konflik utama di awalan cerita itu menampakkan betapa pengarang faham keperluan untuk menghasilkan sebuah cerpen yang menangkap perhatian pembaca seawal naratif disuguhkan. Perbuatan menyelitkan perkataan ‘cemar’ dalam prolog kerdil cerpen ini merupakan suatu isyarat bahawa pengarang sudah mula memupuk gaya kepengarangannya tersendiri meskipun masih banyak ruang pembaikan yang harus diterokai.

Perkataan ‘cemar’ juga digunakan untuk menggambarkan suasana bazar Ramadan yang sepatutnya meriah dan juga suatu sumber pendapatan yang hanya muncul pada bulan puasa. Pengarang meletakkan perkataan ‘cemar’ selaku peranti kritikan sosial ke atas sikap masyarakat tika menyantuni jalan raya yang sering kali sesak setiap kali diadakan bazar Ramadan di sekitarnya.

Dan kesudahannya, pengarang meletakkan pula perkataan ‘cemar’ ke dalam konteks asal kritikan falsafah gastronomi makanan tradisional. Kebijaksanaan pengarang membina makna ‘cemar’ melalui gagasan keadaan semasa masyarakat tika bulan Ramadan menjelang diselangi arus pemodenan yang kontemporari harus dipuji.

Suka saya mahu tonjolkan di sini betapa pengarang sebenarnya berkemampuan memberi naratif bertenaga dan dialog organik antara dua orang sahabat baik melalui babak Fazira menyajikan ketupat inti keju kepada Suhani.

Kemarahan Suhani yang berasaskan kefahaman mendalamnya terhadap falsafah ketupat menampakkan sifat Suhani yang konservatif tanpa perlu dijelaskan secara terang-terangan melalui naratif seperti awalan cerpen. Dalam erti kata lain, pengarang secara sedarnya menggunakan teknik ‘show don’t tell’ di sini.

Pengarang juga tahu betapa janggalnya seorang wanita biasa yang bukannya profesor bidang gastronomi dan falsafah untuk membicarakan falsafah di sebalik sesebuah makanan tradisional. Hal kejanggalan ini dilenyapkan dengan dialog berikut:

“Eh kejap… kejap… mana kau tahu semua ini?” Fazira cuba mencari kepastian.

“Aku kan anak orang Jawa… mak aku orang Jawa… jadi aku adalah belajar sikit-sikit… termasuklah sejarah tentang ketupat ni…”

“Oh… patutlah…”

Justeru, ingin saya kemukakan di sini peri pentingnya dialog dalam menggambarkan karakter watak yang lebih manusiawi. Melalui dialog jugalah pembaca mampu meneroka sisi-sisi watak yang tersembunyi dan spekulatif yang mendorong suatu pengalaman pembacaan yang menyeronokkan. Kita boleh lihat petikan cerpen seperti berikut:

Fazira tercengang.

Suhani menambah lagi. “Ketupat ni pun ada falsafahnya… ada aturannya…”

“Aku… aku cuma nak inovasikan je… bagi nafas baharu…”

Suhani segera memotong. “Inovasi tu tak salah Fazira. Tapi janganlah buat benda mengarut macam ni. Mengarut… kau tahu tak?”

“Kenapa pula?”, Fazira menuntut jawapan.

“Itulah kau… asyik fokus dengan masakan-masakan dan resipi moden sahaja. Hinggakan pengetahuan tentang resipi-resipi dan masakan tradisi ni kau kurang ambil tahu. Makanan tradisi macam ketupat ni, ada sejarahnya tersendiri, ada falsafahnya. Kau tahu tak sejarah dan asal usul ketupat ni dari mana?”

Fazira menggeleng.

Melalui dialog ini, kita dipertontonkan suatu kritikan sosial secara halus yang cuba diterapkan pengarang, iaitu sikap golongan yang semberono ‘kreatif’ mengolah makanan tradisi hakikatnya terhasil daripada kejahilan dan juga ketiadaan jati diri dalam mendepani lambakan informasi yang tidak tertapis.

Di samping itu, ia juga suatu bentuk kritikan keras terhadap golongan yang mendambakan pembaharuan sentiasa ini. Kedangkalan mencari makna sesuatu yang sudah sekian lama bertapak dalam masyarakat (dalam konteks ini, makanan tradisional) merupakan suatu kenyataan berani yang diungkapkan pengarang – suatu tuduhan generalisasi yang agak bahaya kerana seperti yang kita sedia maklum, generalisasi sering kali membawa konotasi negatif kerana ketidaktepatannya menggambarkan sikap manusia.

Pada hemat saya, kerasnya kritikan pengarang ke atas golongan pendamba pembaharuan atau ‘nafas baharu’ terhadap apa-apa jua elemen tradisional ini suatu petanda yang baik kerana ia boleh jadi kekuatan pengarang dalam menegaskan kebenaran yang dianutinya. Ia semacam suatu arah pemikiran yang memacu pembaca dalam memahami karakter watak-watak yang meyakinkan sikapnya.

Wajar juga saya bangkitkan di sini betapa peletakan watak Suhani yang berpengetahuan banyak dalam penghasilan makanan tradisional menampakkan elemen kebijaksanaan watak. Ia suatu testimoni feminisme yang tidak lari daripada landasan agama Islam dan identiti kemelayuan.Namun, saya rasa janggal dengan cara cerpen ini ditutup:

“Cuba kau bayangkan, kau pakai seluar putih, elok… tiba-tiba ada sesuatu kuning macam tu? Jelek bukan? Ingat Fazira, tidak semua perkara boleh dibuat mengikut kehendak kita, tak boleh dibuat sesuka hati, tak boleh dibuat sesedap rasa. Semuanya ada aturan dan ada falsafah di sebaliknya.”

Saya membayangkan suatu babak kuat yang memberi kesimpulan ke atas tindakan setiap watak mendepani ‘ketupat keju’ yang berada di depan mata. Menutup cerpen dengan dialog itu tidak salah tetapi ia harus sarat makna yang tersimpul rapi kebenarannya di fikiran pembaca. Barangkali boleh diterapkan unsur cliffhanger yang menjentik perasaan pembaca dengan elemen kejutan yang memukul rasa atau disajikan suatu penutup yang menjelaskan sikap watak terhadap kebenaran baharu yang diketahuinya itu.

Bagaimana sikap Fazira setelah diterangkan mengenai falsafah ketupat itu? Adakah dia akan membuang ketupat keju itu – suatu penyataan keras ke atas penolakan inovatif ke atas makanan tradisional? Atau adakah dia akan menghabiskan ketupat keju itu sendirian – suatu penyataan sikap angkuh menafikan falsafah ketupat yang diceritakan Suhani? Tindakan fizikal watak-watak setelah sesi ‘tazkirah’ gastronomi makanan Melayu itu pasti mengujakan kerana ia akan menghadirkan tafsiran yang pelbagai demi menggambarkan makna tersirat di sebalik tindakan fizikal yang menutup sesebuah cerpen itu.

Oleh yang demikian, saya melihat potensi pengarang dalam waktu-waktu mendatang akan terbina kerana pengarang punya kerangka pemikiran segar yang amat diperlukan oleh seorang pengarang untuk terus mara ke hadapan menghasilkan karya-karya yang kuat. Benar, cerpen “Cemar” ini masih dicemari kelemahan-kelemahan naratif kontang emosi yang sebenarnya boleh diperhalusi pengarang sekiranya fokusnya tidak sekadar terarah pada matlamat memperkenalkan pengetahuan tentang falsafah ketupat yang begitu menarik dalam sebuah cerpen.

See author's posts


Perangi dakyah anti-minyak sawit

KUALA LUMPUR: Malaysia akan berjuang dengan agresif dan habis-habisan menentang tekanan daripada pihak asing terhadap minyak sawit selain menyediakan segala bukti yang berkaitan untuk menepis serangan ini, kata Menteri Perusahaan Perladangan dan Komoditi, Datuk Zuraida Kamaruddin.

Dalam satu kenyataan semalam, menteri itu menggesa agar rakyat Malaysia bekerjasama dengan kementerian itu menangani dakyah anti-minyak sawit oleh negara-negara Barat yang jelas bertujuan menjatuhkan industri sawit negara.

“Kita akan tunjukkan kepada mereka bahawa Malaysia bukanlah sebuah negara yang boleh diperbodohkan,” katanya sambil menambah tentangan ekonomi maju terhadap minyak sawit – minyak masak yang paling banyak dihasilkan, digunakan dan diperdagangkan – semuanya bagi melindungi perdagangan kacang soya, minyak makan kedua paling banyak dihasilkan, sememangnya sudah diketahui.

Zuraida menegaskan walaupun Malaysia dan Indonesia yang merupakan dua pengeluar minyak sawit terbesar dunia tidak mempunyai niat untuk bermusuh, sudah tentu telah telah tiba masanya untuk industri minyak sawit mengambil tindakan yang lebih proaktif dan agresif untuk menangkis dakwaan tidak berasas oleh pesaing kuat di luar sana yang giat berkempen mempromosi jenis minyak sayuran boleh dimakan yang lain.

“Sudah tiba masanya untuk semua badan pensijilan yang berkenaan tampil mempertahankan minyak sawit, menepis semua dakwaan itu. Sama ada peluangnya tipis atau sebaliknya, Malaysia dan Indonesia mesti secara proaktif meneruskan tindakan undang-undang mereka yang difailkan dengan Pertubuhan Perdagangan Dunia (WTO) terhadap sekatan Kesatuan Eropah (EU) ke atas biodiesel minyak sawit,” tambahnya.

Parlimen EU telah mengundi agar biobahan api (biofuel) berasaskan sawit diharamkan sepenuhnya menjelang 2021. Sebaliknya, biobahan api berasaskan tanaman lain akan dihadkan pada 7.0 peratus sebelum pengurangan secara beransur-ansur kepada 3.8 peratus menjelang 2030.

Tindakan sedemikian dikaitkan dengan kepercayaan EU bahawa penanaman kelapa sawit harus dipersalahkan dalam kemusnahan hutan.

Satu lagi larangan perdagangan yang sering menjejaskan eksport minyak sawit Malaysia datang daripada Jabatan Kastam dan Perlindungan Sempadan (CBP) Amerika Syarikat (AS) untuk menyekat import minyak sawit ke dalam ekonomi terbesar dunia itu atas dakwaan terdapatnya penggunaan buruh paksa.

Zuraida seterusnya berkata, serangan yang tidak adil dan dakwaan-dakwaan baharu terus memburuk dan menjatuhkan industri di tengah-tengah aspek perundangan dan standard pensijilan sedia ada atas alasan bagi memastikan hak pekerja dilindungi, sedangkan hakikatnya penanaman kelapa sawit hanya melibatkan 0.31 peratus daripada lima bilion hektar kawasan pertanian global.

“Seperti yang diketengahkan oleh ahli Pusat Kajian Kemampanan Minyak Sawit Gambia, Muhammed Magassy, tidaklah mengejutkan jika pengeluar minyak sawit utama seperti Malaysia dan Indonesia menganggap pendirian anti-minyak sawit EU sebagai “aparteid tanaman” memandangkan tingkah laku sedemikian menghidupkan semula asal-usul industri yang eksploitatif dan kolonial,’” katanya.

Zuraida berkata, kementeriannya juga sedang mengusahakan pertemuan dengan CBP AS dan EU menjelang Julai tahun ini untuk menjelaskan secara terperinci mengenai dakwaan isu buruh paksa selain menangani kesan daripada Perintah Tahanan Pelepasan (WRO) yang dikeluarkan oleh CPB AS kepada FGV Holdings Bhd dan Sime Plantation Bhd pada 2020.

“Pada masa sama, wakil Malaysia akan menghadiri prosiding pertikaian mengenai dakwaan diskriminasi EU terhadap industri minyak sawit negara dari 8 hingga 18 Mei ini untuk kita memberikan pendapat mengenai isu itu,” katanya. – Bernama

See author's posts


Bajet 2023: Nancy harap kementeriannya dapat dana lebih

SIBU: Menteri Pembangunan Wanita, Keluarga dan Masyarakat, Dato Sri Nancy Shukri berharap lebih banyak dana diperuntukkan kepada kementeriannya dalam bajet 2023.

Menurutnya, kementerian memerlukan peruntukan lebih besar terutama dalam usaha mewujudkan lebih banyak inisiatif seperti menubuhkan jabatan untuk kanak-kanak.

“Kami memerlukan lebih banyak dana untuk memperkasakan mereka yang bekerja di bawah kementerian, kerana kami mahu menambah lebih banyak sumber manusia.

“Ini akan membolehkan kami beroperasi dengan lebih cekap di jabatan itu nanti,” katanya ketika ditemui pemberita semasa Program Keusahawanan Wanita Bangkit@ KPWKM di Dewan Lakis, Masjid An-Nur, petang tadi.

Sebelum ini, Perdana Menteri, Datuk Seri Anwar Ibrahim memberi jaminan bahawa Bajet 2023 yang akan dibentangkan semula pada 24 Feb, akan memenuhi keperluan setiap golongan rakyat dan kumpulan masyarakat.

Anwar yang juga Menteri Kewangan berkata, kandungan Bajet 2023 masih diperhalusi, namun kerajaan di bawah pentadbirannya tidak akan meminggirkan mana-mana pihak.

Beliau juga sebelum ini melaporkan sebagai berkata Bajet 2023 yang akan dibentangkan semula tidak akan terikat dengan apa yang dibentangkan oleh kerajaan terdahulu.

Bagaimanapun, cadangan yang dibuat dalam belanjawan sebelum ini akan tetap diambil kira dalam angka Bajet 2023 yang baharu.

Oleh AKUN GIMAN

See author's posts


Isu ‘stateless children’ tarik perhatian MP Sabah, Sarawak

KUALA LUMPUR: Isu kewarganegaraan dan stateless  children atau anak-anak tanpa kad pengenalan  yang dibangkitkan pada persidangan Dewan Rakyat hari ini menarik perhatian beberapa Ahli Parlimen (MP) dari Sabah dan Sarawak yang bangun mengemukakan soalan dan meminta penyelesaian kerajaan berhubung isu itu.

Menteri Dalam Negeri Datuk Hamzah Zainudin, yang menjawab soalan asal  dikemukakan  Dr Kelvin Yii Lee Wuen (PH-Bandar Kuching), menjelaskan ibu bapa dan penjaga kepada individu yang bertaraf anak-anak tanpa kad pengenalan atau individu yang belum ditentukan kewarganegaraan dan ditaraf, perlu mengemukakan dokumen sah kepada kerajaan sebelum meluluskan permohonan kewarganegaraan.

Hamzah mengambil contoh masalah seumpamanya di Sabah, dengan  menyatakan beliau telah ke  Sabah baru-baru ini bagi melihat dan dan mendengar penjelasan mengenai perkara sebenar  yang berlaku terutamanya berkaitan isu dokumen IMM13, Sijil Banci mahupun Kad Burung-Burung di negeri itu.

Perkara itu menarik perhatian Datuk Seri Mohd Shafie Apdal (Warisan-Semporna), yang merupakan Ketua Menteri Sabah, meminta kerajaan agar mempertimbangkan  faktor kemanusiaan dalam isu stateless children yang sehingga kini tidak menemukan jalan penyelesaian.

“Anak-anak ini membesar, kalau kita nak hantar balik ke mana mereka nak dihantar, ke Filipina pun tidak tahu mana kampung, ke Indonesia tidak tahu mana suku sakat mereka, jadi saya harap kalau ada penyelesaian, tidak boleh biarkan isu ini berlarutan,” katanya.

Menjelaskan bahawa masalah itu sudah lama berlaku semasa beliau pernah memegang jawatan menteri kabinet sebelum ini, Mohd Shafie berkata perkara itu perlu diberi perhatian serius memandangkan stateless children  tidak mempunyai penjaga masih berkeliaran di bandar.

Berhubung  isu dokumen IMM13, Sijil Banci mahupun Kad Burung-Burung yang ada di negeri itu pula, Mohd Shafie berkata kerajaan tidak boleh ‘menghalalkan’ pemegang Sijil Banci dan Kad Burung-Burung untuk menerima  IMM13, yang diiktiraf oleh Pertubuhan Bangsa-Bangsa Bersatu.

Hamzah dalam jawapan balasnya berkata, kerajaan akan meneliti setiap permohonan berdasarkan dokumen yang dikemukakan kepada kerajaan sebelum mempertimbangkan untuk memberikan taraf kewarganegaraan.

“Kalau kita dah tak boleh beri, apa lagi kelayakannya, kita akan pastikan sekurang-kurangnya  mereka ada identiti  untuk hidup dalam negara ini.  Sebab itu saya nak pastikan setiap mereka yang ada dalam negara ini mempunyai identiti. Bukan semata-mata nak tentukan semua yang stateless mesti diberikan kewarganegaraan, tidak boleh diberi begitu sahaja,” katanya.

IMM13 adalah antara dokumen dikeluarkan kepada warganegara Filipina berstatus pelarian, selain beberapa dokumen lain seperti Sijil Banci, yang  dikeluarkan ketika program pemutihan Pasukan Petugas Khas Persekutuan, dan Kad Burung-Burung dikeluarkan pada 1970 hingga 1990-an.

Datuk Azizah Mohd Dun (Bersatu-Beaufort) dalam soalan tambahannya bertanyakan mengenai jumlah permohonan kewarganegaraan di bawah Perkara 15A Perlembagaan Persekutuan yang masih tertunggak dari tahun 2015 hingga kini serta jumlah permohonan dari Sabah.

Hamzah memaklumkan bagi tempoh 2015 hingga 30 Jun lepas, sebanyak 31,494 permohonan kewarganegaraan di bawah Perkara 15A Perlembagaan Persekutuan telah diterima dan daripada jumlah itu sebanyak 28,211 sedang diproses.

Sebanyak 9,388 permohonan diproses dan didaftarkan di Sabah, kata beliau.  Selain itu beberapa Ahli Parlimen termasuk Datuk Zakaria Mohd Edris (Bersatu-Libaran), Datuk Wilson Ugak Kumbong (GPS-Hulu Rajang) dan Ma’mun Sulaiman (Warisan-Kalabakan) turut bangun untuk mengemukakan soalan namun  tidak berkesempatan kerana kekangan masa. – Bernama

See author's posts


Jangka hayat vaksin COVID-19 jenis Comirnaty dilanjutkan – NPRA

PUTRAJAYA: Bahagian Regulatori Farmasi Negara (NPRA) telah meluluskan permohonan variasi daripada syarikat Pfizer (Malaysia) Sdn Bhd berhubung pengemaskinian tempoh jangka hayat produk bagi vaksin COVID-19 Comirnaty Concentrate for Dispersion for Injection.

Pengarah Kanan Perkhidmatan Farmasi Norhaliza A Halim berkata tempoh jangka hayat baharu yang diluluskan adalah daripada 15 bulan kepada 18 bulan bagi vial vaksin yang disimpan pada suhu -90°C sehingga -60°C.

Kelulusan pelanjutan jangka hayat ini adalah secara retrospektif, bermaksud kelulusan ini juga terpakai kepada semua stok termasuk semua stok yang telah diterima sebelum variasi pelanjutan tempoh jangka hayat ini diluluskan,” tambah beliau.

Norhaliza berkata Kementerian Kesihatan sentiasa komited untuk memastikan semua produk farmaseutikal termasuk vaksin COVID-19 yang dibekalkan di Malaysia telah dinilai dari aspek kualiti, keselamatan dan keberkesanan oleh NPRA. – BERNAMA

See author's posts


‘Derita’ empat bulan tanpa gaji

RASANYA sudah tiga kali penulis mencoretkan isu berkaitan gaji pemain dan pegawai dalam pasukan Sarawak United FC untuk musim ini.

Dan yang terbaharu kes ini seakan-akan ‘meletup’ apabila Premier Sarawak, Datuk Patinggi Tan Sri Abang Johari Tun Openg melahirkan perasaan tidak senang hati dengan insiden berkenaan.

Ia dinyatakan oleh Menteri Belia dan Sukan Sarawak, Dato Sri Abdul Karim Rahman Hamzah ketika perkara berkenaan telah dibincangkan dalam mesyuarat Kabinet Sarawak baru-baru ini.

“Bukan sahaja saya, malah Premier Sarawak, Datuk Patinggi Tan Sri Abang Johari Tun Openg juga tidak senang hati apabila mendapat tahu isu ini.

“Perkara ini telah dibincangkan dalam mesyuarat Kabinet Sarawak. Sekiranya ada gaji yang perlu dibayar, pihak pengurusan seharusnya membayar gaji mereka seperti pekerja lain termasuk pemotongan Kumpulan Wang Simpanan Pekerja (KWSP) dan sebagainya,” kata Abdul Karim.

Jelas beliau, adalah diharapkan pihak terbabit berusaha sebaik mungkin untuk menyelesaikan masalah ini kerana tidak mahu para pemain dipinggirkan.

“Saya akan mengadakan perjumpaan dengan pihak pengurusan badan dan persatuan serta pemain bagi mengetahui situasi sebenar dan mencari jalan penyelesaian,” tegasnya lagi.

Sebelum ini, beberapa pemain Sarawak United FC mendakwa tidak dibayar gaji selama empat bulan sehingga menyebabkan segelintir daripada mereka terpaksa keluar dari kediaman masing-masing.

Perkara ini telah mendapat perhatian Persatuan Pemain Bola sepak Profesional Malaysia (PFAM) sekali gus akan membawa isu tersebut ke peringkat Majlis Penyelesaian Pertikaian Kebangsaan (NDRC).

Dalam masa sama, PFAM turut mengesahkan menerima laporan isu tunggakan gaji yang berlarutan hampir empat bulan membabitkan beberapa pemain.

Lebih jelas lagi,  pemain tengah Boris Kok juga akhirnya membuka mulut mengenai isu tersebut selepas kehilangannya menjadi tanda tanya sejak awal bulan lalu.

Menurut Boris, keadaan sememangnya susah buat semua pemain walaupun mereka bersikap profesional dalam setiap perlawanan dengan memberikan yang terbaik.

“Tiada duit untuk bayar rumah, bayar makanan, bayar duit kereta dan menyediakan kelengkapan keluarga.

“Semua pemain sengsara tetapi kami tidak beritahu kepada media kerana sayangkan SUFC dan penyokongnya.

“Kami sudah bersabar kerana kelab berjanji untuk membayar (gaji) sejak tiga bulan lalu setiap kali perlawanan selesai namun akhirnya tak kunjung tiba dan situasi bertambah buruk,” katanya.

Mengulas lanjut, Boris berkata situasinya berbeza kerana kelab memberinya masa selama dua minggu pada Julai untuk ke Perancis kerana kelahiran anaknya.

Jelasnya, semasa di Perancis selepas tiga bulan tidak dibayar gaji, dia boleh membatalkan kontrak dengan undang-undang FIFA dan pulang semula ke Kemboja kerana dia dipinjamkan.

“Pengurusan kelab berbincang dan saya buat keputusan untuk memberi peluang kerana hormat kepada penyokong SUFC.

“Sejak perlawanan dengan Kedah, mereka berjanji untuk membayar tiket penerbangan pulang bagi menyertai perlawanan dengan JDT, Penang FC, Terengganu FC dan PJ City.

“Malangnya, mereka tidak berbuat apa-apa dan memberitahu yang saya boleh terus berada di Perancis sehingga masalah saya boleh diselesaikan,” katanya.

Tambah Boris, buat masa sekarang, Presiden kelab berjanji akan menyelesaikan masalah ini dalam masa dua minggu dan dia berharap perkara itu dapat dikotakan demi masa depan pasukan.

Malah, PFAM menerusi kenyataan minggu lepas turut memaklumkan berdasarkan laporan itu pihaknya telah mengeluarkan notis kepada pasukan terbabit untuk tuntutan tunggakan pemain terlibat yang membuat aduan pada 16 Jun lepas.

Kenyataan itu juga memaklumkan bahawa notis susulan telah diberikan kepada Sarawak United pada 8 Julai lepas.

“Walaupun telah menerima maklum balas daripada pihak pasukan bagi melunaskan tunggakan gaji tersebut namun sehingga kini, tunggakan masih belum dijelaskan sepenuhnya.

“Lebih mendukacitakan pada Jun lepas, para pemain terpaksa berhadapan dengan situasi menerima notis bagi mengosongkan tempat penginapan mereka kerana bayaran sewa tidak dilunaskan oleh pihak kelab berkenaan,” menurut kenyataan itu.

Memetik kenyataan itu, PFAM menasihati agar pihak pengurusan kelab sewajarnya memberikan fokus penuh dalam menjalankan tanggungjawab mereka bagi mengelakkan hukuman berat dikenakan terhadap pasukan itu.

“PFAM memandang serius tentang isu tunggakan gaji pemain dan akan membawa perkara ini ke peringkat Badan Penyelesaian Pertikaian Nasional (NDRC) dalam masa terdekat,” menurut kenyataan itu.

Jelas, apa yang diharapkan semoga penantian gaji pemain dan pegawai SUFC selama empat bulan akan dapat diselasaikan dalam beberapa hari mendatang ini kerana itulah harapan utama mereka.

Kepada pengurusan SUFC, pastikan nama baik Sarawak tetap dijaga apatah lagi dalam sukan yang memiliki ramai penyokong dan peminat di seantero dunia.

See author's posts


Covid-19: Sektor pelancongan terkesan teruk

KUCHING: Wabak pandemik Covid-19 di peringkat global ditambah pula dengan penguatkuasaan pergerakan sekatan dan kawalan sempadan telah menyebabkan penurunan mendadak dalam perjalanan dan percutian.

Menteri Pelancongan, Kesenian dan Kebudayaan, Datuk Karim Rahman Hamzah berkata, penurunan tersebut telah mengakibatkan kesan teruk yang tidak pernah terjadi kepada pemain sektor pelancongan termasuk pemandu pelancong berlesen.

“Pemandu pelancong telah bekerja bersungguh-sungguh dan sedikit sebanyak telah menyumbang sebahagian kepada peningkatan positif 5.22 peratus dalam ketibaan pelancong pada 2019 melalui Kempen Melawat Sarawak.

“Dengan norma baharu di seluruh dunia dan penemuan semula pelancongan domestik di Sarawak, pemandu pelancong harus memikul tanggungjawab baru untuk memastikan pelancong mengikuti protokol kesihatan dan keselamatan semasa lawatan mereka.

Beliau berkata demikian pada sidang media Majlis Pelancaran Kursus Pemandu Pelancong Lhas Wilayah (Kuching) pengambilan 2020 di Bangunan Baitulmakmur II, di sini, semalam.

Turut hadir Setiausaha Tetap Kementerian Pelancongan, Kesenian dan Kebudayaan Sarawak, Hii Chang Kee, Pengarah Urusan College Saujana Academy of Hospitality And Tourism (SATT),Mohamad Nazri Abdillah dan Ketua Pegawai Eksekutif  College SATT, Fabian Henry.

Jelas menjelaskan bahawa, Kementerian Pelancongan, Kesenian dan Kebudayaan telah bekerjasama dengan Jawatankuasa Pengurusan Bencana Negeri Sarawak (SDMC) mengenai prosedur operasi standard (SOP) yang diperlukan untuk pembukaan secara beransur-ansur industri pelancongan.

“Beberapa SOP yang berkaitan dengan industri pelancongan termasuk untuk syarikat pelancongan, pemandu pelancong, hotel, homestay, muzium, taman nasional, taman tema, produksi industri kreatif, fungsi pemerintah dan swasta, acara langsung, sekolah muzik / tarian / teater, studio fotografi dan kesihatan.

“Oleh itu, pemandu pelancong juga memainkan peranan penting dalam mendapat kepercayaan pelancong dalam perjalanan yang selamat di Sarawak semasa Covid-19 wabak ini.”Katanya.

Ketika ditanya mengenai undi tidak percaya terhadap Perdana Menteri, Tan Sri Muhyiddin Yassin beliau berkata, kerajaan yang ada sekarang membuat kerja dengan baik terutamanya mengurus hal yang berkaitan dengan Covid-19.

“Secara peribadi bagi saya Perdana Menteri telah menjalankan tugasnya dengan baik terutamanya dalam menguruskan hal yang dengan Covid-19.

“Mengurus Covid-19 ini bukan sesuatu yang mudah, tetapi dia (Muhyiddin) berjaya mengurusnya.

“Kita harus akui bahawa Malaysia adalah sebuah negara yang menjaga rakyatnya dengan baik.

Beliau turut berkata, sekiranya pilihan raya dibuat ini akan membawa masalah seperti di Sabah.

“Mengapa kita mahu menambah masalah seperti ini dan memburukkan lagi ketidakstabilan politik? Saya fikir usul undi tidak percaya ini tidak sepatutnya terjadi.

“Sarawak yang seharusnya perlu membuat pilihan raya kerana kita hampir menjelang akhir tempoh pemerintahan dan sekarang hanya tinggal berapa bulan sahaja lagi.

“Mahu tidak mahu pilihan raya perlu diadakan.”Katanya.

Oleh Jeakqleyn Yacho

See author's posts


Sahut cabaran hasilkan produk aiskrim mesra alam

KUALA LUMPUR: Syarikat pemula niaga tempatan Carpe Ri Sdn Bhd bersedia menyahut cabaran dengan menawarkan pilihan pemasaran dan penjenamaan unik untuk syarikat menerusi produk aiskrim mesra alam keluarannya, ‘Float On Cone.’

Diasaskan bersama oleh Joon Tan dan Danieul Mudali, syarikat terbabit menawarkan aiskrim enak yang boleh digabungkan dengan warna menarik, sekali gus menjadi sajian pencuci mulut khusus serba unik serta menjadi sebahagian daripada tawaran penjenamaan syarikat pelanggan.

“Sebagai contoh, AirAsia atau Grab yang mana kami boleh menghasilkan konfeksi khusus yang memaparkan warna logo selain kisah mereka menerusi penggunaan bahan yang sesuai,” kata Tan kepada Bernama.

Sejajar sasaran syarikat itu untuk melangkah bagi episod pertumbuhan seterusnya dan muncul sebagai syarikat bernilai US$100 juta (US$1=RM4.34) menjelang 2030, Tan dan Mudali teruja untuk menjalin kerjasama dengan pelanggan, khususnya restoran perkhidmatan pantas (QSR) global.

“Kami dalam proses rundingan dengan beberapa jenama di Filipina, Indonesia dan Malaysia. Namun, butiran itu tidak dapat didedahkan kerana terikat dengan perjanjian berkaitan,” kata Tan.

Menurutnya, ‘Float On Cone’ juga hanya melepaskan jejak karbon yang minimum kerana tidak memerlukan penggunaan kertas, cawan atau straw plastik.

Ini berikutan keseluruhan pencuci mulut itu boleh dimakan kecuali kertas kecil yang membaluti kon tersebut.

Tan berkata pasaran utama produk itu adalah QSR seperti restoran makanan segera McDonald’s, Jollibee, A&W dan Marrybrown.

Beliau turut menyifatkan potensi komersial produk itu telah menarik pemacu syarikat pemula niaga Malaysia, Cradle Fund yang memilih Carpe Ri bagi program bimbingannya.

Selain bercirikan mesra alam, enak dan unik, Tan berkata produk berkenaan juga dapat membantu mengurangkan kos pencuci mulut sejuk beku QSR sebanyak 25 hingga 40 peratus.

“Inilah sebabnya kenapa Cradle Fund Sdn Bhd dapat melihat prospek kami dan berpotensi untuk muncul sebuah syarikat bernilai US$100 juta dalam masa 10 tahun,” katanya.

Menurutnya, Carpe Ri juga sedang menunggu hak paten bagi produk ‘Float On Cone’ halal yang memberi mereka akses ke pasaran industri pencuci mulut sejuk beku tidak lama lagi.

“Kami telah berdaftar dengan pihak Perbadanan Harta Intelek Malaysia dan akan melanjutkan usaha paten itu di serata dunia menerusi Perjanjian Kerjasama Paten (PCT).

“Malah, kami akan melakukan pendaftaran dengan PCT dalam tempoh tiga bulan ini,” katanya.

Menurut Tan, proses permohonan paten itu menjadi mudah kerana mereka mendapat bimbingan pakar runding antarabangsa yang berpengalaman.

Dari segi pengeluaran, beliau berkata Carpe Ri telah menandatangani urus niaga pengeluaran peralatan asal (OEM) dengan pengeluar rantau ASEAN dan tidak berhasrat membina sebarang kilang setakat ini.

“(Ini kerana) kami tidak mempunyai sebarang persaingan langsung dan merancang untuk bekerjasama dengan semua pihak berkepentingan dalam industri itu.

“Misalnya, bagi pengeluar minuman ringan, kami akan menggunakan sirap mereka (bagi pembuatan aiskrim). Oleh itu, ia merupakan situasi saling memanfaatkan bagi semua pihak ketika kita berkongsi penjimatan menerusi rantaian nilai itu,” katanya ketika diminta mengulas mengenai persaingan sedia ada.

Carpe Ri telah terbabit dalam industri aiskrim sejak empat tahun lepas dengan meraih manfaat daripada perniagaan yang disifatkan sebagai ‘kalis’ dengan cabaran kemelesetan.

Ini termasuk memanfaatkan varieti durian kegemaran ramai Musang King yang menyaksikan syarikat itu menjual aiskrim Musang King ke pasaran Hong Kong dan muncul sebagai varieti paling mahal di wilayah tersebut.

“Perniagaan pencuci mulut sejuk beku itu tidak terjejas dengan masalah kemelesetan dan bernilai kira-kira US$100 bilion setahun dengan QSR dan kedai serbaneka mewakili 20 peratus daripada pasaran itu,” katanya. – Bernama

See author's posts


Simply Tasty Bakery tampil menyalurkan bantuan

MUKAH: Sebuah kedai
bakeri  di sini telah menderma barang
makanan kepada yang memerlukan semalam.

Simply Tasty Bakery
yang berlokasi di Bandar Baharu Mukah menyumbang 100 biji roti paun, 200 kuih
muffin dan 5 kotak penutup mulut dan hidung.

Sumbangan tersebut
telah disalurkan melalui Jabatan Kebajikan Masyarakat Bahagian Mukah yang akan
mengagihkannya semula kepada yang memerlukan.

Bantuan tersebut
telah disampaikan oleh pemilik kedai berkenaan, Tang Ting Kiong dan isteri,
Vanessa Goh kepada Pegawai Kebajikan Bahagian JKM Mukah, Haslinda Supu.

Juga kelihatan
menyaksikan ialah Penghulu Henry Lee Liong Ing, Kapitan Ting Siew Leong, dan
Pegawai Khas Dewan Undangan Negeri Tellian(DUN 57 Tellian), Felix Pieng.

Justeru, Haslinda
berharap lebih banyak lagi pihak swasta, badan bukan kerajaan (NGO), mahupun
orang ramai untuk tampil ke depan untuk membantu seperti itu.

“Pihak kami mengalu-alukan mana pihak yang
ingin menyumbang untuk disalurkan kepada mereka yang memerlukan. Sama ada dari
segi makanan harian, susu rumusan, lampin dan sebagainya. Kita akan menyalurkan
semula kepada mereka yang memerlukan,”
ujarnya.

 Katanya, selain daripada senarai yang
ada dengan kami dan melalui profil kampung atau penempatan masing-masing,
mereka juga ada menerima panggilan daripada mereka yang memerlukan.

“Bantuan lain selain daripada bulanan,
kita juga membantu menyalurkan kepada mereka yang betul-betul memerlukan secara
one-off (sekali sahaja), Justeru, kita sangat berharap lebih ramai lagi yang
akan muncul ke depan untuk memberi bantuan barang harian seperti hari ini,” katanya lagi.

See author's posts


Jambatan ikonik lonjakkan pelancongan

KUCHING: Projek pembinaan Jambatan Bintangor, apabila sudah siap nanti, akan melengkapkan jolokan tiga jambatan ikonik, seiring dengan Jambatan Darul Hana dan Jambatan Gantung Satok, yang bakal menghambat minat para pelancong bagi melonjakkan daya tarikan Kampung Warisan Satok.

Demikian Ketua Menteri Datuk Patinggi Abang Johari Tun Openg memberi gambaran selepas lawatan kerja ke Sekolah Kebangsaan (SK) Merpati Jepang semalam.

Beliau pasti dengan terlengkapnya tiga jambatan ikonik itu nanti Kampung Warisan Satok berupaya terangkat menjadi tarikan hebat seperti Melaka.

Projek pembinaan Jambatan Bintangor dijadual siap dalam tempoh tiga tahun.

“Selain itu, dalam Rancangan Malaysia ke-12 kita akan menaik taraf tebingan sungai di sini, sekarang ini di Kampung Nombor 3 dan akan bersambung ke Kampung Nombor 4 serta Kampung Nombor 5 secara berperingkat-peringkat hinggalah ke kawasan Satok iaitu berhadapan dengan Jambatan Gantung,” jelasnya.

Mengulas mengenai lawatan beliau ke SK Merpati Jepang, Ketua Menteri memberitahu yang projek menaik taraf sekolah berkenaan sedikit terganggu ekoran pandemik Covid-19.

Dengan kaedah menggunakan Sistem Binaan Berindustri (IBS) projek berkenaan dijangka boleh siap pada April 2022, katanya.

Turut hadir Menteri Pendidikan, Sains dan Penyelidikan Teknologi Datuk Amar Michael Manyin Jawong, Setiausaha Politik kepada Ketua Menteri merangkap pengerusi Biro Pendidikan PBB N8 Satok Abdul Samat Gani serta Timbalan Ketua Cawangan PBB N8 Satok Dato Ibrahim Baki.

See author's posts


PBB tiup semangat,kukuh jentera hadapi PRN

KONVENSYEN Parti Pesaka Bumiputera Bersatu (PBB) hari ini, mencatat sejarahnya tersendiri kerana diadakan ketika negara dan negeri ini sedang berdepan dengan ancaman pandemik Covid-19.

Fokus serta matlamat utama konvensyen ialah sebagai persiapan pemimpin dan ahli parti di semua peringkat bagi menghadapi pilihan raya negeri yang akan datang.

Konvensyen sehari yang dirasmikan Ketua Menteri Datuk Patinggi Abang Johari Tun Openg, merupakan susulan dan kemunak dari siri Konvensyen Khas PBB di peringkat zon yang diadakan bermula pada September lalu.

Abang Johari, yang juga Presiden PBB, akan menyampaikan ucaptama dan dijangka membuat beberapa pengumuman panting.

Menurut jawatankuasa pengelola, sekitar 1,500 perwakilan parti terutama dari kawasan selatan Sarawak akan hadir dan Konvensyen tersebut merupakan perjumpaan yang amat penting dalam diari PBB menjelang pilihan raya.

Paling mencuri tumpuan dan ditunggu-tunggu oleh perwakilan dan pemerhati yang hadir  pastinya ucapan serta amanat Abang Johari.

Selaku Presiden PBB dan Pengerusi Parti Gabungan Sarawak (GPS), amanat serta pandangan yang beliau lontarkan sebagai seorang tokoh politik, pasti dinanti-nantikan, terutama dalam PBB mendepani senario politik ketika ini.

Jika sebelum ini, pada pilihan raya umum ke-14 (PRU-14) Abang Jo mengemudi GPS berdepan dengan bukan sahaja senario berpolitiknya atau kempen berbeza, malah ‘perencahnya’ juga berbeza.

Bagaimanapun, pada pilihan raya negeri ke-12 (PRN-12) kelak, Abang Jo yang mengemudi PRN buat pertama kalinya pasti akan berdepan dengan cabaran yang cukup getir untuk mempertahankan 72 daripada 82 kerusi yang telah dimenangi ketika membentuk kerajaan pada PRN 2016.

Apa yang pasti, semangat perjuangan mesti ditiupkan oleh Abang Jo, yang mahu melihat Bumi Kenyalang maju dan membangun.

Daripada segi pengisian program, sebelah pagi akan ada Sesi Perkongsian Strategik bersama beberapa orang wakil rakyat PBB, yang disusuli oleh tips persediaan menghadapi pilihan raya dan penerimaan usul.

Sebelah petangnya, akan diadakan majlis perasmian oleh Abang Johari, di samping beberapa acara selingan lain seperti lafaz ikrar sebelum majlis pelancaran buku ‘ Wing Of Change The Wanita PBB Journey’.

Bak kata pepatah, ‘dayung sudah di tangan, perahu sudah di air’. Semoga segalanya berjalan lancar, rakyat Sarawak terus dipimpin oleh kerajaan yang kukuh dan stabil sekali gus bagi memastikan sasaran negeri maju menjelang 2030 dapat dicapai.

See author's posts


43,206 usahawan dapat manfaat TEKUN Nasional

KUALA LUMPUR, 2 Nov (Bernama) — Sebanyak 43,206 usahawan pelbagai sektor perniagaan telah mendapat manfaat pembiayaan Tabung Ekonomi Kumpulan Usaha Niaga (TEKUN Nasional) bernilai RM451.36 juta bagi tempoh pandemik Covid-19 bermula Mac lepas hingga 18 Oktober 2020.

Menteri Pembangunan Usahawan dan Koperasi (MEDAC), Datuk Seri Dr. Wan Junaidi Tuanku Jaafar berkata TEKUN Nasional telah menerima sejumlah RM300 juta daripada kerajaan melalui Pakej PRIHATIN-PKS dan Pelan Jana semula Ekonomi Negara (PENJANA).

Ini disalurkan sebagai pembiayaan mudah kepada usahawan yang terjejas menerusi program Covid Business Recovery – Micro (CBRM) dan TEKUN Business Recovery Scheme (TBRS), katanya.

“Kementerian mengambil maklum sepanjang tempoh penularan wabak Covid-19 ini telah menjejaskan perniagaan usahawan mikro dan informal khususnya penjaja dan peniaga kecil.

“Justeru itu, kementerian telah mengeluarkan pelbagai bantuan kepada penjaja dan peniaga kecil, melalui agensi pelaksananya seperti TEKUN Nasional, SME Corp, SME Bank dan Bank Rakyat,” katanya di Dewan Rakyat semalam.

Beliau menjawab soalan Sabri Azit (PAS-Jerai) mengenai jumlah bantuan yang telah dikeluarkan bagi membantu penjaja kecil sepanjang tempoh Covid-19.

Selain itu, Wan Junaidi berkata, agensi di bawah kementerian itu, SME Corp turut menyediakan bantuan pembiayaan dan pembangunan untuk usahawan Bumiputera termasuk Program Tunas Usahawan Belia Bumiputera (TUBE) di bawah inisiatif PENJANA.

“Bantuan diberikan dalam bentuk latihan dengan geran memulakan perniagaan sehingga maksimum RM15,000 dan pemantauan perniagaan untuk tempoh selama 12 bulan.

“Bagi tahun ini (setakat September), seramai 765 peserta telah menyertai program ini,” katanya. – Bernama

See author's posts


Keenakan Asam Paya

BUAH asam paya. Tengok gambar saja pun dah boleh buat kecur air liur.

Buah asam paya lebih sinonim lagi disebut sebagai buah maram atau asam kelubi oleh warga Sarawak sememangnya menjadi kegilaan ramai orang.

Bagi penggemar buah ini , sudah pasti tahu betapa uniknya rasa masam buah ini.

Rasa buah ini tiada yang manis hanya masam melainkan pahit bila buahnya masih muda.

Buah ini merupakan salah satu makanan tradisional masyarakat tempatan di Sarawak.

Struktur buah yang mirip dengan struktur buah salak ini digemari ramai terutamanya gadis remaja dan ibu-ibu yang mengidam.

Buah ini ada yang berwarna merah dan juga merah kekuningan.

Permintaan tinggi terhadap buah bermusim ini dalam kalangan penduduk tempatan menyebabkan harganya di pasaran cukup tinggi sehingga mencecah lebih RM8 sekilogram.

Bagi mereka yang pernah menikmati buah asam paya ini pasti terbayang keenakan rasanya yang cukup meyelerakan.

Buah ini boleh dibuat ulam begitu saja cecah garam, belacan, cilipadi dan ikan bilis.

Selain dibuat ulam, buah ini juga sedap dibuat sambal dan sangat menyelerakan jika dimakan bersama dengan nasi.

Selain dimakan secara segar, buah asam paya juga boleh dibuat sebagai produk hiliran lain seperti asam kering dan jeruk manis.Seorang penggemar buah asam paya, Regina Mayong, 35, berkata,dia gemarkan buah asam paya ini kerana ia cukup menyelerakan jika dibuat sambal.

“Buah ini kalau dicampur dengan belacan, cili, ikan bilis dan dimakan dengan nasi sudah boleh membangkitkan selera,” katanya.

Katanya, cara menyediakan sambal asam paya sangat mudah dan bahan-bahannya juga sangat ringkas iaitu hanya menggunakan cili, belacan dan ikan bilis.

“Bahan-bahan ini ditumbuk kasar atau halus, terpulang kepada individu.

“Setelah itu,gaulkan bahan-bahan tersebut dengan buah asam paya yang sudah dikopek kulit dan dihiris. Gaul sehingga sebati dan siap,” katanya.

Oleh Liong Chai Ling

See author's posts


Jangan ‘goyang kaki’

PENANGGUHAN seketika penganjuran Liga SSC-FAS 2021 yang diumumkan oleh Perbadanan Sukan Sarawak (SSC) baru-baru ini, bukan alasan untuk pemain-pemain skuad Kapit FA goyang kaki dan mengabaikan tahap kecergasan.

Ketua jurulatih Kapit FA, Pendi Bohari menjelaskan tiada pilihan pasukan bimbingannya untuk kembali bergantung kepada cara latihan yang pernah diamalkan oleh mana-mana pasukan sepanjang Perintah Kawalan Pergerakan (PKP) pada tahun lalu.

Namun, ada sedikit kelegaan dalam kalangan kem skuad Borneo Lerpards itu kerana pemain boleh keluar berjoging dan itu penting buat pemain dalam mengekalkan tahap kecergasan sepanjang penangguhan liga tersebut dikuatkuasakan.

“Buat masa ini, pemain-pemain kembali jalani latihan secara individu dan mereka akan beritahu kepada saya serta jurulatih yang lain tiap kali selesai sesi latihan, ini sahaja pilihan yang ada buat masa ini.

“Pemain-pemain ternyata dapat mengikuti segala arahan diberikan walaupun terpaksa melakukan latihan kendiri di rumah atau dengan melakukan joging bersama pemain lain.

“Kami sebenarnya baharu sahaja hendak memulakan latihan pada 10 Mei lalu, sebelum pihak SSC mengumumkan penangguhan liga ini, dan situasi sebegini membuatkan kami terpaksa merangka program khusus buat pemain,” katanya kepada Utusan Sarawak semalam.

Bagi fasa awal ini kata Pendi, adalah cukup penting kepada pemain mendapatkan kembali kecergasan sebelum liga bersambung pada bila-bila masa.

“Pemain kena disiplin serta jujur dalam soal ini dan kena patuh terhadap program yang jurulatih telah rangka dan seperti semua pihak, saya juga mengharapkan peningkatan pandemik Covid-19 ini berakhir lebih awal agar Liga SSC-FAS mampu berjalan seperti dirancang,” ujarnya.

Pendi menjelaskan memandangkan ada di kalangan pemain yang ada berasal dari daerah Belaga dan Kapit, adalah kesukaran pasukannya untuk menjalani latihan bersama pemain lain.

“Buat masa ini, kita hanya menumpukan latihan pemain dari daerah Song sahaja, kerana pemain daripada Belaga dan Kapit tidak digalakkan untuk turun menjalani latihan di Song ini,” katanya.

Dalam pada itu, skuad Kapit FA kini sedang menerajui takhta Liga SSC-FAS bagi Zon Tengah Sarawak dengan berkongsi enam mata dengan pasukan Sri Aman FA.

Selasa lalu, Ketua Pegawai Eksekutif SSC, Dr. Ong Kong Swee telah mengumumkan aksi Liga Bola Sepak SSC-FAS 2021 akan ditangguhkan seketika susulan penularan COVID-19 di negeri ini.

Sehubungan dengan keadaan pandemik COVID-19 semasa katanya, pihak pengurusan SSC dan Persatuan Bola Sepak Sarawak (FAS) telah bersetuju untuk menangguhkan dahulu penganjuran liga tersebut ke satu tarikh yang akan dimaklumkan kemudian. Segala kesulitan yang timbul amatlah dikesali.

Oleh ADI SAFARMAN

See author's posts


Manifesto GPS bukan omong kosong – Abang Jo

KUCHING: Manifesto Gabungan Parti Sarawak (GPS) memberi perhatian kepada golongan B40, M40, golongan muda, pelajar, wanita, kanak-kanak, golongan OKU, golongan warga emas, penjawat awam, mereka di bandar dan di luar bandar.

Pengerusi GPS Datuk Patinggi Tan Sri Abang Johari Tun Openg berkata, ia memberi manfaat kepada semua peringkat dan golongan masyarakat di negeri ini.

“Kami menyifatkan manifesto ini sebagai aku janji dan komitmen kami kepada rakyat walaupun ada pihak menganggap manifesto sebagai bukan kitab suci.

“Jadi manifesto GPS bukan janji kosong atau omong kosong. Tidak seperti Pakatan Harapan (PH) yang sekadar tanam tebu di bibir mulut.

“Tekad yang diaku janji dalam manifesto GPS untuk PRU-15 akan kita laksanakan,”katanya.

Abang Johari yang juga Premier Sarawak berucap melancarkan manifesto GPS PRU15 di Pusat Konvensyen Borneo Kuching (BCCK) di sini sebentar tadi.

Abang Johari berkata, kekuatan GPS amat dipengaruhi oleh kestabilan politik, perpaduan kaum dan kemakmuran ekonomi.

“Hal ini menjadi mutiara berharga dan penentu kemajuan dan kemakmuran Sarawak.

“Pada malam ini saya sebagai Pengerusi GPS dan seluruh kepemimpinan serta ahli GPS bertekad dan berjanji pada PRU-15 ini untuk menawarkan manifesto yang menyeluruh, inklusif, berpaksikan kepentingan rakyat dan mengutamakan masa depan negara,” katanya.

Abang Johari berkata, dengan satu matlamat membawa Sarawak menjadi wilayah maju menjelang 2030, manifesto ini menawarkan lima tonggak utama.

“GPS menawarkan politik, sosial, ekonomi dan kewangan yang stabil dan mampan dengan mengambil perhatian berat terhadap keupayaan untuk memacu pembangunan Sarawak, selain kebajikan dan nasib generasi masa depan.

“Oleh itu, GPS menawarkan kerancakan pembangunan menyeluruh dari segi infrastruktur dan kemudahan untuk kawasan bandar dan luar bandar demi kesejahteraan hidup rakyat.

“…Dan GPS giat mentransformasikan ekonomi dan pelbagai sumber kewangan bagi meningkatkan pendapatan untuk terus memacu dan melonjakkan pembangunan Sarawak,” katanya.

Oleh AZREEN KERIA, SHAHRUL QAIZAT dan NICKELYSON LAKUN

See author's posts


Golongan bekerja catat peratusan tertinggi

KENANGAN… Datuk Sharifah Hasidah merakamkan gambar bersama anggota daripada agensi yang terlibat dan para peserta pada Majlis Penutupan Program ‘Let’s Talk with Wanita PEMADAM’ sempena Hari Anti Dadah PEMADAM Negeri Sarawak di Auditorium Pustaka Negeri Sarawak, Petra Jaya, di Kuching.

KUCHING: Golongan bekerja mencatatkan peratusan tertinggi yang terlibat dalam kes penyalahgunaan dadah di negara ini berbanding golongan yang menganggur.

Menteri Muda di Jabatan Ketua Menteri (Undang-Undang, MA63 dan Hubungan Kerajaan Negeri – Persekutuan), Datuk Sharifah Hasidah Sayeed Aman Ghazali berkata, peratus golongan yang bekerja yang terlibat dalam kes penyalahgunaan dadah adalah melebihi 52 peratus.

“Daripada jumlah tersebut, 24.6 peratus merupakan pekerja swasta dan 0.8 peratus merupakan pekerja kerajaan, manakala 12 peratus ialah pekerja sendiri dan sebanyak 14 peratus yang terlibat dalam kes penyalahgunaan dadah ialah mereka yang bekerja dalam bidang buruh.

“Selain itu, berdasarkan statistik, sebanyak 95,500 penagih dadah direkodkan di Malaysia yang mana ia merupakan satu angka yang besar dan merisaukan.

“Daripada jumlah tersebut, sebanyak 91,456 orang atau 96 peratus daripadanya ialah golongan lelaki dan 4,032 orang atau 4.2 peratus daripadanya ialah wanita,” ujarnya pada Majlis Penutupan Program ‘Let’s Talk With Wanita PEMADAM’ sempena Hari Anti Dadah PEMADAM Negeri Sarawak di Auditorium Pustaka Negeri Sarawak, Petra Jaya, di sini, semalam.

Sementara itu, beliau berkata, kolaborasi yang strategik antara pihak kerajaan, badan bukan kerajaan (NGO) dan persatuan seperti Agensi Anti Dadah Kebangsaan (AADK), Persatuan Pencegahan Dadah Malaysia (PEMADAM) perlu terus dijalin dalam usaha mencapai visi PEMADAM iaitu ‘masyarakat Malaysia bebas daripada ancaman dadah menjelang 2030’.

Jelasnya, kolaborasi strategik tersebut juga perlu melibatkan para Ketua Masyarakat dan Ketua Kaum (KMKK) dalam mendekati masyarakat dengan melaksanakan pelbagai program untuk berkongsi pengetahuan mengenai bahaya dadah.

“Dari segi golongan umur, golongan belia yang berumur 19 hingga 39 tahun merupakan golongan paling banyak terlibat dalam kes penyalahgunaan dadah iaitu sebanyak 51, 851 orang atau 65 peratus dan ia menimbulkan kerisauan kerana golongan belia merupakan aset dan masa depan negara.

“Justeru, golongan wanita khususnya seperti biro wanita dalam PEMADAM ini perlu bertindak aktif kerana wanita memainkan peranan sebagai ibu, kakak atau adik kepada golongan belia ini.

“Selain itu, sekiranya sedar bahawa terdapat ahli keluarga yang mempunyai kelakuan pelik, kita perlu bertindak dengan segera untuk melaporkannya kepada pihak yang berwajib. Ia bukan untuk merosakkan mereka namun untuk memulihkan mereka agar tidak menjadi lebih kronik,” katanya.

Tambahnya, golongan umur yang mencatat peratus tertinggi terlibat dalam kes penyalahgunaan dadah ini ialah golongan dewasa yang berusia 40 tahun ke atas iaitu sebanyak 33 peratus diikuti golongan remaja (1.3 peratus), manakala dua orang terdiri daripada golongan berusia tujuh hingga 12 tahun.

Oleh RYNNA SHA’ERRA

See author's posts


Thailand buka sempadan antarabangsa

BANGKOK: Hotel, gerai makanan jalanan dan tuk-tuk sedang bersiap sedia untuk menyambut kedatangan pelancong ke Bangkok ketika Thailand bersiap sedia untuk membuka semula sektor pelancongan mulai 1 November depan kepada pengunjung yang diberi vaksin sepenuhnya selepas 18 bulan sekatan perjalanan Covid-19.

Tetapi, Bangkok akan mengambil sedikit masa untuk kembali seperti dulu, kata pakar industri.

Pandemik Covid-19 menyebabkan bilangan pelawat menjunam daripada 40 juta pada 2019 kepada hanya 73,000 dalam lapan bulan pertama 2021menyebabkan ekonominya yang bergantung kepada pelancongan mencatatkan prestasi terburuk dalam tempoh lebih dua dekad.

Pihak berkuasa terdesak untuk memulihkan sektor itu yang menyumbang satu perlima daripada ekonomi walaupun Thailand masih merekodkan kira-kira 10,000 jangkitan Covid-19 sehari dan kadar vaksin hanya sekitar 40 peratus sahaja.

Kerajaan berharap rancangan untuk menghapuskan peraturan kuarantin yang ketat secara berperingkat dapat menarik pengunjung kembali ke bar dan pantai walaupun terdapat penularan virus itu.

“Kami telah menganggarkan industri pelancongan akan kembali ke paras normal sekitar pertengahan tahun depan,” kata jurucakap Pentadbiran Metropolitan Bangkok, Pongsakorn Kwanmuang.

Menurut pihak berkuasa, kerajaan itu menjangkakan pulangan sekurang-kurangnya sejuta pelawat menjelang Mac dan menjana pendapatan kira-kira AS$30 bilion menjelang 2022.

Ketiadaan pengunjung telah meninggalkan kesan yang tidak dapat disangkal di Chinatown Bangkok, dengan kedai ditutup di bawah cahaya lampu neon dan barisan tuk-tuk kosong.

Samran, seorang pemandu selama 25 tahun, menyaksikan pendapatannya menurun sebanyak 90 peratus dan kini hanya memperoleh AS$3 sehari.

“Saya mahu berhenti, tetapi saya sudah tua, tiada siapa yang akan mengupah saya untuk apa-apa lagi. Saya tidak mengambil seorang pun pelancong sejak April 2020,” kata pemandu tul-tuk yang berusia 58 tahun itu.

Selepas sekatan ini dilonggarkan, pihak berkuasa mengenakan kuarantin hotel selama 14 hari, mengecewakan semua kecuali pengembara yang memiliki semangat kental.

Skim untuk memudahkan lawatan ke pulau percutian selatan Phuket, yang diperkenalkan pada Julai  lalu turut diperkenalkan sebagai langkah pertama ke arah normal, menarik hanya puluhan ribu pelancong sahaja.. -AFP

See author's posts


Remaja langgar anggota PGA bertugas

LAHAD
DATU: Seorang anggota Pasukan Gerakan Am (PGA) Batalion 17 yang bertugas di
sekatan jalan raya (SJR) di Jalan Muhibbah dekat sini cedera selepas dilanggar
remaja dipercayai penagih dadah dalam kejadian jam 12.40 tengah malam Jumaat
lalu.

Ketua
Polis Daerah Lahad Datu ACP Nasri Mansor berkata, suspek perempuan berumur 18
tahun itu dipercayai memandu laju kereta jenis Toyota Estima yang kemudian
gagal mengawal kenderaannya lalu merempuh sekatan jalan raya terbabit dan
melanggar serta menyeret mangsa berusia 36 tahun berkenaan sejauh tujuh meter
dari lokasi kejadian.

“Ekoran
kejadian itu, mangsa mengalami kecederaan patah tangan kanan, cedera pada dahi
selain menerima beberapa jahitan di kening,” katanya kepada pemberita
selepas melawat mangsa di Hospital Lahad Datu di sini semalam.

Suspek
yang ingin pulang ke rumahnya dari rumah rakan di Taman CL, kata Nasri turut
melanggar dua kenderaan anggota bertugas yang lain iaitu Proton Persona dan
Proton Saga yang diparkir di bahu jalan kawasan berkenaan.

“Rakan
suspek akan disiasat berkaitan aktiviti yang dilakukan bersama suspek, sebelum
kejadian berlaku,” katanya.

Dalam
pada itu, Nasri berkata ketika kejadian, suspek juga didapati memiliki dadah
methamphetamine seberat 0.2 gram yang disimpan di poket seluarnya.

“Siasatan
awal juga mendapati suspek tidak memiliki lesen memandu, selain positif dadah
jenis methamphetamine dan amphetamine hasil saringan ujian air kencing
dilakukan,” katanya.

Nasri berkata, suspek dihadapkan ke mahkamah semalam  bagi mendapatkan perintah tahanan reman. –BERNAMA

See author's posts


Afrika Selatan longgarkan sekatan perjalanan

JOHANNESBURG: Afrika Selatan pada Rabu mengumumkan akan melonggarkan sekatan perjalanan antarabangsa mulai 1 Oktober berikutan penurunan kes Covid-19 di negara yang paling terjejas di benua itu, lapor Agensi Anadolu.

“Kami secara beransur-ansur dan berhati-hati akan melonggarkan sekatan perjalanan antarabangsa, membolehkan perjalanan masuk dan keluar ke Afrika Selatan untuk perniagaan, percutian dan perjalanan lain mulai 1 Oktober 2020,” kata Presiden Cyril Ramaphosa dalam ucapannya.

Afrika Selatan melarang perjalanan antarabangsa pada akhir Mac sebagai langkah membendung penyebaran Covid-19.

“Perjalanan masuk dan keluar dari negara-negara tertentu yang memiliki kadar jangkitan tinggi mungkin dihadkan. Senarai negara akan dikeluarkan berdasarkan data saintifik terkini,” kata Ramaphosa.

Menurutnya, semasa ketibaan, pelancong perlu menunjukkan keputusan ujian Covid-19 negatif yang tidak melebihi 72 jam daripada waktu berlepas.

“Sekiranya pelancong tidak melakukan ujian Covid-19 sebelum berlepas, mereka akan diminta menjalankan kuarantin wajib dengan kos ditanggung sendiri,” kata pemimpin Afrika Selatan itu.

Ramaphosa turut berkata semua pelancong akan disaring semasa ketibaan, dan mereka yang menunjukkan gejala diminta menjalani kuarantin sehingga ujian Covid-19 ulangan dilakukan.

Afrika Selatan mempunyai jumlah kes Covid-19 disahkan paling tinggi di benua ini dan merupakan negara kelapan paling terjejas di dunia dengan lebih 15,700 kematian dan lebih 653,000 jangkitan.

Presiden berkata sebagai persiapan pembukaan semula sempadan, kedutaan Afrika Selatan di luar negara akan membuka semula permohonan visa dan semua visa jangka panjang yang sebelum ini dihentikan.

Beliau berkata pelancongan adalah antara pemacu ekonomi terbesar di negara ini.

“Kami bersedia membuka kembali pintu negara kami kepada dunia dan mengajak pelancong untuk menikmati keindahan gunung-ganang, pantai, bandar-bandar kami dan taman hidupan liar dengan selamat dan yakin,” katanya.

Negara itu juga telah mengubah waktu perintah berkurung, bermula tengah malam dan berakhir 4.00 pagi. Sebelum ini, perintah berkurung bermula 10 malam.

Penjualan alkohol di kedai runcit untuk penggunaan di rumah kini dibenarkan dari Isnin hingga Jumaat bermula 9 pagi hingga 5 petang.

Alkohol kini dibenarkan untuk kegunaan di tempat berlesen sahaja dan perlu mematuhi perintah berkurung yang ketat.- Bernama

See author's posts


Malaysia catat 84 juta serangan siber sehari pada suku keempat 2022 – Fortinet

KUALA LUMPUR: Malaysia mencatatkan purata 84 juta serangan siber setiap hari pada suku keempat 2022, menurut penyedia penyelesaian keselamatan siber global Fortinet.

Naib Presiden Fortinet Asia Tenggara dan Hong Kong Peerapong Jongvibool berkata, serangan itu termasuk virus, botnet dan eksploitasi yang dikesan oleh penyelesaian keselamatan siber FortiGuard Labs, menjadikan negara ini salah satu lokasi yang paling terdedah di rantau ini.

Menurut FortiGuard Labs, ancaman siber di Malaysia mencatatkan sejumlah 61.1 juta pengesanan virus, 50.2 juta serangan botnet dan 7.5 bilion pengesanan eksploitasi sepanjang suku keempat 2022.

“(Sebagai perbandingan), ancaman siber pada skala global pada suku keempat 2022 merekodkan sekitar 200 bilion serangan setiap hari.

“Fortinet dapat mengesan ancaman dan meneutralkannya dengan teknologi kecerdasan buatan (AI) kami serta keupayaan pembelajaran mesin,” katanya kepada Bernama dalam temu bual eksklusif baru-baru ini.

Jongvibool berkata bahawa eksploitasi telah menjadi teknik terkini yang digunakan oleh penyerang siber apabila mereka meletakkan perisian hasad pada peranti sasaran mereka sambil menunggu masa yang sesuai untuk melaksanakan serangan itu.

“Trend serangan siber pastinya meningkat setiap hari kerana lebih ramai orang menggunakan pendigitalan dalam urusan harian mereka, menjadikan mereka lebih terdedah.

“Ringkasnya, penyerang kini lebih bijak (dan) mereka kini lebih bersedia dalam perancangan mereka dengan menggunakan AI kerana ia bukan untuk keseronokan lagi tetapi untuk perkara yang serius,” katanya.

Jongvibool berkata cabaran ketara yang dihadapi oleh industri keselamatan siber hari ini akan termasuk kerumitan persekitaran digital tempat aplikasi diedarkan, pengguna bekerja dari mana-mana sahaja, lebih banyak peranti yang dihubungkan pada aplikasi, dan kekurangan kemahiran keselamatan siber.

Beliau menekankan bahawa Fortinet kini merupakan penyedia hampir separuh daripada penggunaan tembok keselamatan di seluruh dunia, satu pencapaian dan peningkatan yang ketara sepanjang tahun lepas.

“Tahun lepas kami hanya bercakap tentang satu pertiga daripada keseluruhan penggunaan tembok keselamatan di dunia milik kami, kini kami hampir mencapai paras 50 peratus dan kami dapat mengesan lebih banyak serangan siber dalam pasaran.

“Dari perspektif global, kami dapat menunjukkan data yang sangat terperinci tentang teknik baharu yang digunakan oleh penyerang dan cara mereka merancang serangan mereka, dengan jenis perisian hasad atau eksploitasi yang mereka gunakan sekarang,” katanya.

Melangkah ke hadapan, Jongvibool berkata bahawa rancangan Fortinet bukan sekadar melangkaui inovasi teknologi malah ia menetapkan sasaran untuk mencapai masyarakat yang mampan dan merapatkan jurang kemahiran keselamatan siber dalam pasaran.

Beliau berkata, syarikat itu menyasarkan untuk menjadi neutral karbon menjelang 2030, dengan penggunaan cipset litar bersepadu khusus aplikasi kecekapan kuasa yang lebih tinggi pada reka bentuk mereka yang secara amnya menggunakan kurang kuasa semasa beroperasi.

“Fortinet juga berjanji untuk menyediakan latihan kepada sejuta orang dalam keselamatan siber menjelang 2026, kerana kami telah mencapai sasaran awal kami iaitu sejuta orang yang disahkan dengan Pakar Keselamatan Rangkaian Fortinet (NSE) sebelum 2023,” katanya. – Bernama

See author's posts


Bersedia jadi pembekal utama hidrogen

TOKYO: Sarawak sudah bersedia untuk menjadi pengeluar dan pembekal hidrogen hijau utama di rantau ini menjelang 2028.

Premier Sarawak, Datuk Patinggi Tan Sri Abang Johari Tun Openg berkata, kerajaan Sarawak telah meletakkan dasar yang sejajar dengan protokol perubahan iklim dunia yang direka ke arah penyahkarbonan.

“Sudah tiba masanya untuk Sarawak bersama-sama dengan seluruh dunia bertindak ke arah peralihan tenaga bagi mencapai pelepasan sifar bersih menjelang 2050 seperti yang ditetapkan oleh protokol Paris.

“Ia sebagai langkah dan tindakan berkaitan diambil untuk merealisasikan visi Sarawak menjadi hab hidrogen di rantau berkenaan,”katanya.

Beliau berkata demikian sebagai ahli panel ketika menjawab soalan moderator pada Forum Hidrogen Tokyo yang dianjurkan oleh Kerajaan Metropolitan Tokyo di sini semalam.

Menurut Abang Johari, perbincangan telah diadakan bersama dengan pemain industri besar dari Jepun dan Korea yang komited berkolaborasi dengan Sarawak berkaitan pengeluaran hidrogen untuk menjana kuasa industri bagi negara itu.

“Melalui SEDC Energy Sarawak, kita sedang berunding dengan Sumitomo Corporation dan Eneos Corporation of Japan di bawah Projek Hornbill di mana hidrogen hijau melalui methylcyclohexane (MCH) disasarkan untuk berada di aliran menjelang 2028.

“Sarawak juga sedang berunding dengan Samsung, Posco dan Lotte of Korea di bawah Projek Bunga Raya untuk pembelian semula dalam bentuk ammonia,” katanya.

Mengenai pengalaman Sarawak berkaitan hidrogen pula, beliau berkata inisiatif itu bermula dengan kemudahan pengeluaran hidrogen perintis pada 2016 di bawah Sarawak Energy Berhad (SEB) yang membekalkan gas untuk bas hidrogen dan kereta di Kuching

Forum Hidrogen Tokyo itu juga dikendalikan secara hibrid dan turut disertai wakil serta barisan ahli panel dari pelbagai negara lain.

Terdahulu, Premier Sarawak serta delegasi melakukan kunjungan hormat kepada Gabenor Tokyo, Yuriko Koike di pejabatnya di sini.

See author's posts


222 perenang dari 27 sekolah sertai PASC ke-6

KUCHING: Sekolah Rendah Chung Hua No.5 bakal menghantar seramai 21 perenang untuk mempertahankan kedudukannya dalam Pertandingan Renang Antara Sekolah Rendah Kelab Renang Power Aquatics (PASC) ke-6 tahun ini.

PASC ke-6 akan berlangsung di Pusat Akuatik Pandelela Rinong pada 7 Mei.

Antara cabaran utama pada PASC ke-6 kali ini ialah berdepan pihak lawan iaitu Sekolah Antarabangsa St Joseph naib juara pada tahun lalu yang turut menghantar sepasukan 26 perenang.

Selain berdepan cabaran daripada Sekolah Rendah Chung Hua No. 4 yang diwakili 19 perenang yang juga menduduki tempat ketiga dalam pertandingan tersebut, tahun lalu.

Pasukan teramai perenang ialah Sekolah Rendah Chung Hua No.3 yang membariskan 32 perenang manakala Sekolah Rendah Chung Hua No. 2 dengan seramai 14 perenang.

Menurut Penasihat PASC Voon Yong Hui, sambutan pertemuan itu memberangsangkan meskipun hanya disertai 222 perenang dari 27 sekolah berbanding 242 perenang dari 33 sekolah, tahun lepas.

“Jumlah penyertaan bagi kedua-dua acara individu dan lari berganti-ganti ialah 711 dan seperti biasa, kami menjangkakan saingan akan menjadi sengit di kalangan Sekolah Rendah Chung Hua dan Sekolah Antarabangsa St Joseph,” katanya.

Tambahnya, pertandingan dilihat sebagai platform untuk perenang muda menguji minda dan fizikal masing-masing.

“Menerusi pertandingan ini, perenang berpeluang mempamerkan bakat, membina semangat kesukanan yang baik dan mempelajari cara menetapkan matlamat serta menghadapi kekecewaan apabila tewas dengan pihak lawan,” ujarnya.

See author's posts